
Cyflwyniad

Mae’r canllaw hwn yn un o gyfres a ysgrifennwyd gan y Comisiwn Cydraddoldeb a Hawliau Dynol i egluro’r hyn y mae rhaid ichi ei wneud i gwrdd â gofynion y gyfraith gydraddoldeb. Mae’r canllawiau hyn yn cynnal cyflwyno’r Ddeddf Cydraddoldeb 2010. Mae’r Ddeddf hon yn dod â llawer o gyfreithiau cydraddoldeb gwahanol ynghyd, lawer ohonynt sydd wedi bod gyda ni ers amser maith. Trwy wneud hyn, mae'r Ddeddf yn gwneud y gyfraith gydraddoldeb yn symlach ac yn haws i'w deall.
Mae saith canllaw sy’n rhoi cyngor ar eich cyfrifoldebau o dan y gyfraith gydraddoldeb fel rhywun sydd â phobl eraill yn gweithio ichi  boed fel cyflogeion neu  mewn perthynas gyfreithiol arall ichi. Mae’r canllawiau’n edrych ar y sefyllfaoedd gweithio dilynol:

1. Wrth ichi recriwtio rhywun i weithio ichi

2. Oriau gweithio ac amser i ffwrdd

3. Tâl a buddion
4. Datblygu gyrfa – hyfforddi, datblygu, dyrchafu a throsglwyddo

5. Rheoli pobl
6. Diswyddo, dileu swydd, ymddeol ac ar ôl i rywun ymadael

7. Arferion da: polisïau cydraddoldeb, hyfforddiant cydraddoldeb a monitro
Canllawiau eraill a fformatau amgen

Rydym hefyd wedi cynhyrchu:

· Cyfres ar wahân o ganllawiau sy'n egluro'r hyn y mae'r gyfraith gydraddoldeb yn ei olygu ichi os ydych yn darparu gwasanaethau, yn cyflawni swyddogaethau cyhoeddus neu'n rheoli cymdeithas.
· Canllawiau gwahanol ar gyfer pobl unigol sy’n gweithio neu sy’n defnyddio gwasanaethau ac sydd angen gwybod am eu hawliau i gydraddoldeb.
Os ydych eisiau’r canllaw hwn mewn fformat amgen a/neu iaith amgen cysylltwch â'r llinell gymorth berthnasol i drafod eich anghenion os gwelwch yn dda.

Lloegr

Llinell gymorth y Comisiwn Cydraddoldeb a Hawliau Dynol

RHADBOST RRLL-GHUX-CTRX

Arndale House, Arndale Centre, Manceinion M4 3AQ

Ffôn: 0845 604 6610

Ffôn testun: 0845 604 6620

Ffacs: 0845 604 6630

Yr Alban

Llinell gymorth y Comisiwn Cydraddoldeb a Hawliau Dynol

RHADBOST RSAB-YJEJ-EXUJ

The Optima Building, 58 Robertson Street, Glasgow G2 8DU

Ffôn: 0845 604 5510

Ffôn testun: 0845 604 5520

Ffacs: 0845 604 5530

Cymru

Llinell gymorth y Comisiwn Cydraddoldeb a Hawliau Dynol

RHADBOST RRLR-UEYB-UYZL

3ydd Llawr, 3 Sgwâr Callaghan, Caerdydd CF10 5BT

Ffôn: 0845 604 8810

Ffôn testun: 0845 604 8820

Ffacs: 0845 604 8830

www.equalityhumanrights.com
Statws cyfreithiol y canllaw hwn

Mae’r canllaw hwn yn perthyn i Loegr, Yr Alban a Chymru. Mae wedi’i alinio â’r Codau Ymarfer ar Gyflogaeth ac ar Dâl Cyfartal. Dylai dilyn y canllaw hwn gael yr un effaith â dilyn y Codau a gallai eich helpu i osgoi penderfyniad anffafriol gan lys mewn achos a ddygir o dan y Ddeddf Cydraddoldeb 2010.
Seilir y canllaw hwn ar y gyfraith gydraddoldeb fel ag y mae ar 1 Hydref 2010. Adlewyrchir unrhyw newidiadau i’r gyfraith yn y dyfodol mewn cyhoeddiadau pellach.

Diweddarwyd y canllaw hwn ddiwethaf ym mis Chwefror 2011. Dylech wirio gyda’r Comisiwn Cydraddoldeb a Hawliau Dynol a yw  fersiwn diweddarach wedi cymryd ei le.
1. Arferion cydraddoldeb da: polisïau cydraddoldeb, hyfforddiant cydraddoldeb a monitro 

Beth sydd yn y canllaw hwn

Os ydych yn gyflogwr, a rydych yn:

· recriwtio pobl i weithio ichi neu’n

· gwneud unrhyw benderfyniadau am yr hyn sy’n digwydd i’r bobl sy’n gweithio ichi, neu’n

· gweithredu mewn cysylltiad â’r bobl sy’n gweithio ichi

mae’r gyfraith gydraddoldeb yn berthnasol  i chi.

Mae’r gyfraith gydraddoldeb yn berthnasol :

· beth bynnag yw maint eich sefydliad

· pa sector bynnag rydych yn gweithio ynddo

· os oes gennych un gweithiwr  neu 10 neu gannoedd neu filoedd

· os ydych yn defnyddio unrhyw brosesau ffurfiol neu ffurflenni i’ch helpu i wneud penderfyniadau neu beidio.

Mae’r canllawiau eraill yn y gyfres hon yn dweud rhagor wrthych am sut y gallwch osgoi’r holl fathau o wahaniaethu anghyfreithlon (mewn geiriau eraill, ymddygiad sydd yn erbyn y gyfraith gydraddoldeb) mewn ystod o sefyllfaoedd rydych yn debyg o ddod ar eu traws fel cyflogwr. Rhestrir yr holl ganllawiau yn y cyflwyniad, gyda manylion ar sut y gallwch ddod o hyd iddynt.

Mae’r canllaw hwn yn egluro tri maes o arferion cydraddoldeb da, gyda syniadau ynghylch beth y gallwch ei wneud os ydych eisiau mynd y tu hwnt i’r hyn y mae’r gyfraith gydraddoldeb yn ei ddweud sydd rhaid ichi ei wneud:

· Polisïau cydraddoldeb
· Hyfforddiant cydraddoldeb

· Monitro.

Nid yw’r hyn a awgrymir ymhob un o’r meysydd hyn yn ofyniad o dan y gyfraith.

Er y gall arferion da olygu gwneud mwy na’r hyn y mae’r gyfraith gydraddoldeb yn ei ddweud sydd rhaid ichi ei wneud, mae llawer o gyflogwyr yn canfod ei bod yn ddefnyddiol wrth recriwtio pobl ddawnus i’w gweithlu a’u rheoli’n dda fel y byddant eisiau aros, a all arbed arian ichi yn y tymor hir. Weithiau nid yw’r gyfraith gydraddoldeb yn dweud wrthych yn union sut i wneud beth mae’n ddweud sydd rhaid ichi ei wneud, a gallwch ddefnyddio’r syniadau arferion da hyn i’ch helpu.

Os ydych yn awdurdod lleol, mae’n debyg eich bod yn dod o dan ddyletswyddau cydraddoldeb y sector cyhoeddus ac eisoes dylech fod wedi datblygu polisïau, cynlluniau a chynlluniau gweithredu sy’n ehangach na’r rhai a amlinellir yn y bennod hon. Dylech gyfeirio at y Codau Ymarfer a’r canllawiau ar ddyletswyddau cydraddoldeb y sector cyhoeddus i gydnabod beth y dylech ei wneud i gydymffurfio â’ch ymrwymiadau cyfreithiol gan weithredu arferion da ynglŷn â’r dyletswyddau hyn.
Beth arall sydd yn y canllaw hwn

Hefyd mae’r canllaw hwn yn cynnwys yr adrannau dilynol, sy’n debyg ymhob canllaw yn y gyfres, ac sy’n cynnwys gwybodaeth mae’n debyg y bydd ei hangen arnoch er mwyn ichi ddeall yr hyn a ddywedwn  wrthych am arferion da:

· Geirfa sy’n cynnwys rhestr o eiriau a syniadau allweddol sydd eu hangen arnoch er mwyn deall y canllaw hwn – mae pob gair a amlygir yn fras ar y rhestr hon. Fe’u hamlygir y tro cyntaf iddynt gael eu defnyddio ymhob adran ac weithiau ar achlysuron dilynol.

· Gwybodaeth ynghylch ble i ddod o hyd i ragor o gyngor a chymorth.

Pam trafferthu ag arferion da?

Os ydych yn gweithredu arferion cydraddoldeb da yn eich sefydliad, dylech leihau’n sylweddol y tebygolrwydd y byddwch yn gwahaniaethu’n anghyfreithlon.

Yn ei dro, dylai hyn olygu eich bod yn llai tebygol o lawer o wynebu hawliadau cyfreithiol yn eich erbyn oherwydd gwahaniaethu anghyfreithlon.

O dan y gyfraith, mae rhaid ichi beidio gwahaniaethu yn erbyn, aflonyddu nag erlid pobl sy’n gweithio ichi.

Yn aml nid yw eich bwriadau na’ch dymuniadau o bwys. Yr hyn sy’n bwysig yw a ydych wedi gweithredu’n anghyfreithlon neu beidio.

Hefyd  gallech fod yn gyfrifol o dan y gyfraith am yr hyn mae gweithwyr rydych yn eu cyflogi neu eich asiantiaid yn ei wneud wrth weithio ichi, hyd yn oed os ydynt yn gwneud rhywbeth heb ichi wybod amdano neu heb ichi ei gymeradwyo. Gallwch ddarllen rhagor am hyn yn yr adran o’r canllaw hwn Pryd rydych yn gyfrifol am yr hyn a wneir gan bobl eraill. Efallai y gallwch osgoi bod yn gyfrifol o dan y gyfraith os gallwch ddangos eich bod wedi cymryd ‘pob cam rhesymol’ i atal gwahaniaethu anghyfreithlon.

Felly mae’n bwysig bod gennych syniad eglur  am yr hyn sy’n mynd ymlaen gan gymryd mesurau pendant i wella perfformiad cydraddoldeb eich sefydliad. Gallai hyn gynnwys:

cael a gweithredu polisi cydraddoldeb

darparu hyfforddiant cydraddoldeb ar gyfer eich gweithwyr.

Mae monitro yn y gweithle’n un ffordd o helpu  sicrhau bod eich polisi cydraddoldeb a’ch hyfforddiant cydraddoldeb yn cael effaith.

Gall arferion da o’r math a osodir yn y canllaw hwn eich helpu  chi a’ch sefydliad hefyd i wneud eich busnes craidd yn well. Mae sefydliadau wedi canfod bod cymryd camau cadarnhaol i hyrwyddo cydraddoldeb ac amrywiaeth yn cyflwyno buddion sy’n cynnwys:

mwy o foddhad ymhlith gweithwyr, sy’n gallu helpu i ddenu staff newydd a chadw’r rhai hynny sydd yno eisoes, llai o gostau recriwtio, a chynhyrchiant cynyddol

gwell dealltwriaeth  o brofiad eu cwsmeriaid, cleientiaid neu ddefnyddwyr gwasanaethau presennol a phosibl

llenwi bylchau mewn sgiliau

Polisïau cydraddoldeb

Polisi cydraddoldeb yw’r enw y mae pobl yn ei roi i ddogfen ysgrifenedig y gallwch ei defnyddio i osod ymrwymiad eich sefydliad i fynd i’r afael â gwahaniaethu ac hyrwyddo cydraddoldeb ac amrywiaeth mewn meysydd fel recriwtio, hyfforddi, rheoli a thâl.
Nid yw’r gyfraith gydraddoldeb yn dweud bod rhaid ichi gael polisi cydraddoldeb.

Sut bynnag, mae cael polisi cydraddoldeb yn dangos ymrwymiad eich sefydliad i gydraddoldeb ar gyfer eich gweithwyr ac, os yw hyn yn berthnasol  ichi, ar gyfer eich cwsmeriaid, eich cleientiaid neu eich defnyddwyr gwasanaethau hefyd.

Er enghraifft, efallai y bydd rhywun sy’n cynnig  am swydd gyda chi’n edrych ar eich polisi cydraddoldeb i weld a ydych yn rhannu eu gwerthoedd.

Neu efallai y bydd rhywun sy’n meddwl am ofyn ichi wneud gwaith iddynt yn edrych ar eich polisi cydraddoldeb i weld sut y gallant ddisgwyl cael eu trin fel eich cwsmer neu fel eich cleient.

Dylai polisi cydraddoldeb berthyn i bob agwedd o gyflogaeth, o recriwtio drwodd i dâl, mynediad i gyfleusterau a buddion cyflogaeth, gweithdrefnau disgyblu a chwyno ac ati hyd at ddiwedd y berthynas gontractiol a thu hwnt, er enghraifft, wrth ichi ddarparu geirda.
Gall polisi gynnwys: 

· datganiadau sy’n amlinellu ymrwymiad eich sefydliad i gydraddoldeb.

· adnabyddiaeth o’r mathau o wahaniaethu y mae angen i gyflogwr (ac, os yw hyn yn perthyn i chi, darparwr o wasanaethau) eu hymladd ar draws  nodweddion gwarchodedig  oedran, anabledd, ailbennu rhywedd, priodas a phartneriaeth sifil, beichiogrwydd a mamolaeth, hil, crefydd neu gred, rhyw, a chyfeiriadedd rhywiol.

· datganiadau sy’n amlinellu’r math o amgylchedd gwaith y mae eich sefydliad yn anelu at ei greu, gan gynnwys yr hyn sydd neu nad yw’n dderbyniol yn y gwaith (hefyd yn cyfeirio at ymddygiad ger y gweithle ac mewn achlysuron cymdeithasol sy’n perthyn i’r gwaith ble mae’n berthnasol).

· gwybodaeth ynghylch sut y gweithredir polisi, gan gynnwys sut y byddwch yn delio ag unrhyw doriadau ar y polisi gan eich gweithwyr, a sut yr ymdrinir â phryderon a chwynion, os yw’r rhain yn dod o’ch gweithwyr neu (os oes gennych rai ) o’ch cwsmeriaid, o’ch cleientiaid neu o’ch defnyddwyr  gwasanaethau.

· pwy sy’n gyfrifol am y polisi

· sut y byddwch yn monitro’r polisi a phryd y byddwch yn ei adolygu

· manylion ynghylch sut y cysylltir y polisi â’ch polisïau eraill.

Hefyd gallai eich polisi cydraddoldeb ddisgrifio’r math o amgylchedd gweithio rydych eisiau ei greu.

Er enghraifft:

‘Rydym yn anelu at greu amgylchedd gweithio ble :

· gall pob person wneud eu gorau glas

· nad oes bwlian ac aflonyddu na gwahaniaethu

· gwneir pob penderfyniad yn ôl teilyngdod’

Wrth ochr eich polisi cydraddoldeb, gallwch gael polisi aflonyddu a bwlian ar wahân, neu gallech gyfuno’r ddau bolisi  yn bolisi ‘urddas yn y gwaith’. Gallwch ddarllen rhagor am osgoi a delio ag aflonyddu yng nghanllaw’r Comisiwn Cydraddoldeb a Hawliau Dynol: Beth mae’r gyfraith gydraddoldeb yn ei olygu i chi fel cyflogwr: rheoli gweithwyr.
I sicrhau y gweithredir polisi cydraddoldeb mewn sefydliad, dylai fod:

· Ymrwymiad i’r polisi y gellir ei arddangos oddi wrth ben uchaf eich sefydliad.

· Cytundeb, dealltwriaeth a chefnogaeth eich staff a’ch rhanddeiliaid i gyd 
(fel undebau llafur) i weithredu’r polisi.

· Ymgysylltiad eich staff a’ch rhanddeiliaid wrth ddrafftio’r polisi. 

· Hyrwyddo eang  ar y polisi o fewn eich sefydliad ac i weithwyr, contractwyr a chyflenwyr posibl fel ei gilydd .

· Hyfforddiant yn cael ei ddarparu i’ch holl staff i egluro beth mae’r gyfraith gydraddoldeb yn ei ddweud a beth mae’n ei olygu iddynt.

· Ymgorffori’r polisi yn strategaeth fusnes eich sefydliad.

· Parodrwydd amlwg i herio ac, os oes angen, i ddisgyblu unrhyw berson nad yw’n dilyn y polisi. 

· Cyfeirio at y polisi cydraddoldeb mewn polisïau eraill o fewn eich sefydliad. 

· Cynllun gweithredu yn ei le sy’n cynnwys ymrwymiad i adolygiad polisi rheolaidd. Dylai’ch adolygiad edrych ar eich cynnydd wrth gyflawni’r cynllun gweithredu gan sicrhau y rhennir y wybodaeth hon.

Pwy a ddylai gael polisi cydraddoldeb?

Rydym yn awgrymu y dylai pob sefydliad gael polisi cydraddoldeb gan ei rannu â staff ac (fel sy’n briodol) â chwsmeriaid, cleientiaid neu ddefnyddwyr gwasanaethau ac eraill a allai fod â diddordeb ynddo, fel sefydliadau sy’n ystyried contractio gyda hwy.

Bydd sefydliadau o feintiau gwahanol eisiau meddwl am beth sy’n gweithio iddynt hwy. Bydd sefydliad mawr a chanddo lawer o safleoedd gwahanol a haenau o reolwyr ar bob safle angen rhywbeth sy’n fwy cymhleth na chyflogwr gyda phump o staff ar un safle.

Arweinyddiaeth

Mae’n bwysig bod rheolwyr uwch yn eich sefydliad yn cefnogi’r cynllun gweithredu polisi cydraddoldeb yn egnïol. Mae gweld y person sydd ar y brig yn ei gymeradwyo gan ddangos ymrwymiad iddo’n ei gwneud yn fwy tebygol o lawer y bydd  y sefydliad cyfan yn cefnogi’r cynllun.
Asesu effaith newidiadau yn y gweithle ar gydraddoldeb

Mae newid yn rhan o fusnes. Mae rolau staff yn newid, aildrefnir swyddfeydd neu fannau gweithio, gosodir systemau rheoli newydd ac mae cwmnïau yn ehangu neu’n lleihau eu maint. Gallai’r holl newidiadau hyn effeithio nid yn unig ar gynnyrch busnes, ond hefyd ar staff a chwsmeriaid â nodweddion gwarchodedig.
Wrth edrych ar effeithiau newid mae’n bwysig  ystyried eu heffaith ar wahanol garfanau o bobl. Bydd eich polisi cydraddoldeb yn eich helpu i wneud hyn. Dylech ddefnyddio’r egwyddorion a osodir yn eich polisi cydraddoldeb i sicrhau bod yr hyn a wneir yn deg. 

Er enghraifft:

Efallai y bydd cyflogwr yn bwriadu aildrefnu’r swyddfa mewn ffordd a fyddai’n golygu y byddai rhaid i aelod anabl o’r staff fynd ymhellach i gyrraedd y llungopïydd. Byddai’n rhesymol i wneud addasiad i osgoi hyn, ac wrth gwrs byddai’n well  cynnwys hwn yn y cynllunio’n hytrach na gorfod gwneud newidiadau wedyn.
Dweud wrth bobl am y polisi

Dylech hyrwyddo a chyhoeddi eich polisi cydraddoldeb mor eang â phosibl ac mae nifer o ffyrdd y gellir gwneud hyn. Mae hyrwyddo’r polisi’n allweddol wrth ei weithredu’n effeithiol a bydd yn eich helpu i ddangos eich bod wedi cymryd pob cam rhesymol i atal gwahaniaethu.

Efallai y byddwch yn defnyddio un neu bob un o’r dilynol, gan ddibynnu ar ba rai sydd yn eich gweithle:

· bwletinau ebost

· mewnrwyd

· gwefan

· pecynnau cais

· pecynnau sefydlu

· cyfarfodydd tîm
· hysbysfyrddau staff

· cylchlythyrau a llythyrau

· llythyrau newyddion

· systemau ‘rhaeadru’

· hyfforddiant

· contractau cyflogi

· llawlyfrau

· adroddiadau blynyddol

Mae angen darparu gwybodaeth mewn fformatau sy’n hygyrch i’ch gweithwyr anabl.

Ymgysylltu ac ymgynghori 

Bydd y ffordd mae eich sefydliad yn casglu barnau eich gweithwyr yn dibynnu ar fath, maint a strwythur eich sefydliad.

Efallai y byddwch yn siarad â chynrychiolwyr undeb llafur neu HR (os oes gennych rai) neu â gweithwyr sy’n rhannu nodwedd warchodedig neilltuol. Hefyd efallai y byddwch yn defnyddio fforymau staff i drafod y polisi. Os yw eich sefydliad yn fach, gallech ofyn i bobl am eu barnau yn ystod trafodaeth un-i-un neu’n ysgrifenedig  yn unig.

Peidiwch anghofio  ystyried addasiadau rhesymol ar gyfer unrhyw weithwyr sy’n bobl anabl ac sydd eu hangen i gymryd rhan yn eich ymgynghoriad.

Fforymau staff

Mae tri phrif fath o grŵp y gellir eu sefydlu:
· Grwpiau a sefydlir gan sefydliadau i’w helpu i ddod yn fwy ‘ymwybodol o gydraddoldeb’.

· Grwpiau a sefydlir gan sefydliadau i drafod polisïau, ymarferion a gweithdrefnau newydd.
Grwpiau a sefydlir gan staff sy’n rhannu nodwedd warchodedig ac sydd eisiau cefnogaeth oddi wrth bobl â phroblemau tebyg.

Yn aml mae fforymau staff yn gymysgedd o’r tri.

Mae fforwm staff  da angen:

· Nodau ac amcanion clir.

· Polisi clir ar y ffordd y dewisir cyfranogwyr. Ni allwch orfodi  cyflogeion i gymryd rhan na dwyn pwysau arnynt i wneud felly.

Ffordd dda o rannu’r hyn a drafodwyd gan y grŵp.
· Cynrychiolaeth o reolwyr uwch.

· Cefnogaeth oddi wrth y sefydliad ehangach fel cytundeb oddi wrth reolwyr llinell i ganiatáu i staff fynychu cyfarfodydd.

· Cefnogaeth weinyddol a chyllideb.

Hyfforddiant cydraddoldeb

Os yw eich gweithwyr yn mynd i ddeall yr hyn mae’r gyfraith gydraddoldeb yn ei olygu iddynt, bydd angen dweud wrthynt amdano. Dyma a olygir gan ‘hyfforddiant cydraddoldeb’.

Gall hyfforddiant cydraddoldeb fod yn rhan bwysig o ddangos eich bod yn atal gwahaniaethu, aflonyddu ac erlid yn eich sefydliad.

Efallai y bydd eich sefydliad yn dewis  gwneud hyn:

·  yn rhan o’r broses ymsefydlu, neu

· yn ystod cyfarfodydd tîm rheolaidd, neu
· drwy ofyn i staff fynychu cyrsiau diwrnod cyfan neu hanner diwrnod (hyd yn oed os ydynt yn dweud nad oes angen nag eisiau arnynt  fynd arnynt), neu

· drwy ofyn i staff  gyflawni pecyn hyfforddiant ar-lein.

Beth bynnag yw’r fformat y byddwch yn ei ddewis, dylech sicrhau hefyd bod gweithwyr yn gwybod am unrhyw newidiadau ac y bydd unrhyw berson sy’n ymuno â’r sefydliad (er enghraifft, sy’n dod i mewn ar ôl ichi hyfforddi eich gweithwyr) yn gwybod am yr hyn a ddisgwylir ganddynt.

Dylai hyfforddiant gynnwys:

· Y gyfraith sy’n ymdrin â’r holl nodweddion gwarchodedig a pha ymddygiad sydd neu nad sydd yn  dderbyniol.

· Y risg o anwybyddu neu o ymddangos  eich bod yn cymeradwyo ymddygiad amhriodol ac atebolrwydd personol.

· Sut y gall gwahaniaethu effeithio ar y ffordd mae cyflogwr yn gweithredu a’r effaith y gall cyffredinoliadau, stereoteipiau, tuedd, iaith amhriodol mewn gweithredoedd dydd-i ddydd ei chael ar siawns pobl o gael gwaith, dyrchafiad, cydnabyddiaeth a pharch.

· Monitro.

· Eich polisi cydraddoldeb, os oes gennych un , pam mae wedi’i gyflwyno a sut y bydd yn cael ei weithredu.

Monitro’r gweithlu

Oes rhaid imi fonitro cydraddoldeb?

Fel rhan o’ch ymarferion arferol, dylai eich sefydliad fonitro ac adrodd ar ystod eang o agweddau ar eich gweithgareddau gan gynnwys:

· incwm a gwariant

· iechyd a diogelwch

· absenoldeb salwch

· hyfforddiant

· problemau amgylcheddol

ac ati.

Er mwyn cyflawni eu dyletswydd cydraddoldeb sector cyhoeddus yn iawn,  efallai y bydd rhaid i gyflogwyr awdurdod cyhoeddus fonitro materion fel recriwtio, dyrchafu, hyfforddi, tâl, cwynion a gweithredu disgyblu drwy gyfeirio at nodweddion gwarchodedig eu gweithwyr. Ar hyn o bryd nid oes gofyniad cyfreithiol i’r mwyafrif o sefydliadau (gan gynnwys busnesau’r sector preifat, cyrff cyhoeddus llai, a sefydliadau’r sector gwirfoddol a chymunedol) fonitro ac adrodd ar broffil eu staff. Serch hynny, gall gwneud hynny helpu  cyflogwr i asesu a ydynt, er enghraifft:
· yn recriwtio cyflogeion sydd dan anfantais neu heb gynrychiolaeth ddigonol

· yn dyrchafu pobl yn deg beth bynnag yw eu nodwedd warchodedig

· yn gwirio bod tâl menywod a dynion yn gymaradwy mewn swyddi sy’n debyg neu sy’n gyfwerth, neu oherwydd bod y gwaith maent yn ei wneud o’r un werth mewn cysylltiad â ffactorau fel ymdrech, sgil a gwneud penderfyniadau, ac
· yn cynyddu tuag at yr amcanion a osodir yn eu polisi cydraddoldeb os oes un ganddynt.

Dyma pam mae llawer o fusnesau a sefydliadau eraill eisoes yn gwneud monitro sy’n berthnsol  i gydraddoldeb.

Hefyd gellir defnyddio monitro o faterion sy’n berthnasol  i gydraddoldeb (a gweithredu ble mae’r wybodaeth yn awgrymu fod achos i bryderu) fel tystiolaeth bod eich sefydliad yn gwneud yr hyn y mae’r gyfraith gydraddoldeb yn ei ddweud sydd rhaid ichi ei wneud os yw ymgeisydd am swydd, gweithiwr neu gyn-weithiwr yn dwyn achos tribiwnlys yn eich erbyn (cyhyd â’i fod yn berthnasol i’r materion a godir gan y person sy’n gwneud yr hawliad).
Mathau o wybodaeth i’w monitro

Gallwch fonitro gwybodaeth am:

· Faint o bobl â nodwedd warchodedig neilltuol sy’n cynnig  am bob swydd, sy’n cael eu rhoi ar y rhestr fer ac sy’n cael eu recriwtio neu eu dyrchafu.

· Faint o bobl yn y gweithlu sydd â nodwedd warchodedig neilltuol a’r lefelau o fewn y sefydliad ble maent yn cael eu cyflogi.
· Lefelau boddhad staff sydd â nodwedd warchodedig neilltuol.
· A gymerir camau  disgyblu yn anghymesur yn erbyn gweithwyr sydd â nodwedd warchodedig neilltuol.
Efallai y bydd meysydd eraill sy’n berthnasol  i gydraddoldeb ble hoffech fonitro a chofnodi. Er enghraifft, os yw mater neilltuol wedi dod i’r amlwg sy’n berthnasol  i gydraddoldeb yn eich sefydliad, gallai fod yn ddefnyddiol i fonitro’r lefelau o gwynion mewnol a/neu’r nifer o staff sy’n defnyddio’r gweithdrefnau cwyno neu aflonyddu a bwlian.

Mae rhai sefydliadau mawr yn dewis  monitro’r math hwn o wybodaeth fel mater o arfer, er mwyn gwirio a yw unrhyw faterion sy’n perthyn i gydraddoldeb yn peri pryder.

Faint o fonitro?

Mae’n bwysig  nad ydych ond yn casglu gwybodaeth y gallwch ei defnyddio’n effeithiol . Mae angen ichi fod yn glir pam rydych yn gofyn i ymgeiswyr a gweithwyr am wybodaeth ac am beth y byddwch yn ei defnyddio.

Hefyd mae angen ichi benderfynu a fyddwch yn casglu gwybodaeth yn ddienw. Os ydych yn casglu’r wybodaeth yn ddienw, yna mae’n debyg y byddwch yn cael mwy o wybodaeth a byddwch yn gallu dangos nad yw unrhyw wybodaeth a gesglir yn cael ei defnyddio’n anghyfreithlon er mwyn gwahaniaethu yn erbyn gweithwyr.

Pwy i ddweud wrthynt a pham?

Mae angen ichi ddweud wrth ymgeiswyr a gweithwyr y rheswm pam rydych yn gofyn iddynt am wybodaeth fonitro.

Efallai y bydd pobl yn pryderu am ymateb yn llawn ac yn onest, efallai oherwydd eu bod yn pryderu y caiff y wybodaeth ei defnyddio er mwyn gwahaniaethu yn eu herbyn neu oherwydd eu bod wedi cael profiad gwael o’r blaen ble y defnyddiwyd y wybodaeth yn y ffordd anghywir. Efallai y bydd hyn yn arbennig o wir ar gyfer ymgeiswyr am swydd ac ar gyfer nodweddion neilltuol, fel pobl anabl sydd â chyflwr iechyd meddwl.
Dylech ddarparu manylion o’r broses sydd gennych ar gyfer casglu, storio a defnyddio’r wybodaeth er mwyn sicrhau  pobl sy’n rhoi’r wybodaeth y byddwch yn:

· peidio defnyddio eu gwybodaeth i wahaniaethu yn eu herbyn, eu hafonyddu na’u herlid, a

· chasglu, cadw a defnyddio gwybodaeth mewn ffordd sy’n golygu bod hyn yn wir, er enghraifft, y gwahanir ffurflenni monitro a gyflawnir gan ymgeiswyr am swydd rhag eu ffurflenni cais gan rywun nad yw  ymghlwm wrth y penderfyniad am bwy sy’n mynd ar y rhestr fer a phwy sy’n cael cyfweliad – neu, os nad yw hyn yn bosibl oherwydd ei fod yn sefydliad bach iawn, nad ydych yn edrych ar ffurflenni monitro tan ar ôl ichi benderfynu a fyddwch yn rhoi cyfweliad i rywun neu beidio.

Yn y mwyafrif o achosion, nid oes angen i neb ddarparu dim gwybodaeth o gwbl ichi, os ydynt yn ymgeisydd am swydd neu’n weithiwr presennol. Mae rhaid ichi beidio trin rhywun yn llai ffafriol oherwydd  eu bod yn gwrthod darparu gwybodaeth fonitro.

Os nad ydych yn esbonio’n glir i ymgeiswyr am swydd ac i weithwyr presennol  beth yw pwrpas eich cwestiynau a sut y defnyddir y wybodaeth, pwy fydd yn ei gweld, sut y perchir eu preifatrwydd ac ati, mae hyn yn ei gwneud yn fwy tebyg y bydd pobl yn gwrthod darparu’r wybodaeth. 

A allaf ofyn am iechyd neu anabledd?

Yn gyffredinol, mae rhaid ichi beidio gofyn i ymgeisydd swydd gwestiynau sy’n perthyn i iechyd neu anabledd cyn gwneud unrhyw gynnig swydd. Mae un o’r eithriadau i’r rheol hon yn perthyn i fonitro. Caniateir ichi ofyn cwestiynau am anabledd ac iechyd yn ystod recriwtio os mai diben hyn yw darganfod faint o ymgeiswyr am swydd sy’n bobl anabl ac a ydynt yn cael eu rhoi ar y rhestr fer neu’n cael eu penodi.

Dylid ymdrin ag atebion i gwestiynau monitro am iechyd neu anabledd yn yr un modd â’r atebion i gwestiynau monitro eraill, mewn geiriau eraill, dylid eu cadw ar wahân i’r brif ffurflen gais. Ni ddylai’r person sy’n trefnu’r rhestr fer  ac sy’n penodi weld y wybodaeth cyn penderfynu pwy fydd yn cael ei gyfweld neu ei benodi.
Beth gallwch ei wneud gyda’r data unwaith ei fod wedi’i gasglu

Nid oes diben  casglu data os nad ydych yn ei goladu a’i ddadansoddi’n rheolaidd. Gallech ddefnyddio’r data rydych yn ei gasglu mewn sawl ffordd. Er enghraifft i:

· gymharu â data cynrychiadol rhanbarthol i weld i ba raddau mae eich gweithlu’n adlewyrchu’r gymuned leol

· gymharu â data safonol y diwydiant i weld sut ydych yn gwneud o gymharu ag eraill yn y sector

· (unwaith rydych wedi bod yn ei gasglu’n ddigon hir) cymharu â data llynedd gan edrych am batrymau neu dueddiadau, fel a yw’r holl bobl rydych yn eu recriwtio’n debyg iawn i’w gilydd neu’n wahanol iawn i’r gronfa o bobl rydych yn eu recriwtio ohoni (efallai’r boblogaeth leol neu bawb sydd â chymhwyster neilltuol), felly gallwch ystyried a yw hyn yn peri pryder a’r hyn sydd angen ichi ei wneud amdano

· gymharu sefyllfa a thriniaeth gweithwyr â nodweddion gwarchodedig neilltuol o fewn eich gweithlu o’u cymharu â’r rhai hynny sydd heb y nodweddion hynny

· weld a yw eich sefydliad wedi cwrdd â’u hamcanion cydraddoldeb os oedd rhai ganddo

Hefyd bydd y fath gymariaethau’n helpu’r sefydliad i osod targedau priodol ar gyfer ei gynllun gweithredu cydraddoldeb os oes un ganddo.

Gellid defnyddio’r data rydych yn ei gasglu i:

· helpu cynllunio ymgyrchoedd gweithredu cadarnhaol. Gellid targedu’r rhain ar staff presennol neu’n allanol ar y gymuned leol â’r amcan o gynyddu’r gronfa talent rydych yn recriwtio ohoni
· gynllunio ffyrdd i ymgysylltu â mwy o gwsmeriaid posibl

Os yw eich sefydliad yn tendro am waith yn y sectorau cyhoeddus a phreifat, gallai dangos ymwybyddiaeth o’r materion hyn eich helpu i ennill contractau. Oherwydd  dyletswyddau cydraddoldeb y sector cyhoeddus, mae cydraddoldeb wedi dod yn gynyddol  bwysig wrth gaffael, felly gallai’r data hwn (ble mae materion cydraddoldeb yn berthnasol) wneud y gwahaniaeth wrth i gontractau gael eu rhoi.

Preifatrwydd a chyfrinachedd

Mae angen ichi benderfynu pwy all weld y data rydych yn ei gasglu. Mae angen rhannu data unigol ar sail ‘angen gwybod’, a dylid ei ddiogelu a’i storio’n ddiogel yn unol â rheolau diogelu.
· Yn neilltuol, os yw rhywun yn berson trawsrywiol (rhywun â’r nodwedd warchodedig o ailbennu rhywedd) sydd â Thystysgrif  Cydnabod Rhyw, gallai fod yn dramgwydd troseddol i ddatgelu hyn heb ganiatád, felly dylech fod yn arbennig o ofalus ynghylch pwy sy’n gwybod hyn  a beth a wneir â hi.

Dylech drefnu’r wybodaeth fel y gellir ei defnyddio yn y dyfodol – nid oes diben  casglu ffurflenni monitro os, er enghraifft:

· nad oes neb yn edrych arnynt wedyn i weld a oedd pobl â nodwedd warchodedig neilltuol yn fwy neu’n llai tebygol o gynnig  am swydd, neu o gael eu rhoi ar restr fer neu o gael llwyddiant mewn cyfweliad, neu

· nad oes neb yn gwirio a yw pobl â nodwedd warchodedig neilltuol yn fwy tebygol o ymadael â’r sefydliad ar ôl amser byr, neu

· nad oes neb yn ystyried a yw pobl â nodwedd warchodedig neilltuol yn llai tebygol o gymeradwyo’r sefydliad i gyfaill  yn rhywle i weithio ynddo (os y gwneir monitro fel rhan o arolwg boddhad staff).

Os oes ond nifer fach o bobl yn gweithio i chi neu fewn gweithle neu adran neilltuol, mae angen ichi fod yn ofalus iawn am y lefel o fanylion rydych yn ei darparu neu hyd yn oed a ydych yn rhannu neu’n cyhoeddi gwybodaeth o gwbl, hyd yn oed os yw’n wybodaeth a ‘anhysbysir’. Mae hyn i osgoi sefyllfa ble y gellir adnabod unigolion, hyd yn oed os na ddefnyddir eu henwau.

Er enghraifft:

Os yw eich sefydliad yn adrodd bod un person hoyw yn gweithio yn eich adran gyllid pan  mai dau berson yn unig  sydd yn yr adran a nid yw’r naill na’r llall wedi dweud ei fod yn hoyw, mae hyn yn torri ar anhysbysrwydd; ni fyddai’n arfer da i ryddhau’r wybodaeth hon ar y ffurf honno.

Os oes gennych ddiddordeb i ddarganfod a yw eich sefydliad yn cyflogi pobl ag ystod o nodweddion, mae rhaid i chi gymryd camau a fydd yn rhoi hyder i bobl na fyddant yn dioddef gwahaniaethu ond yn hytrach y byddant yn cael eu gwerthfawrogi fel unigolyn beth bynnag yw eu nodweddion gwarchodedig.

Adrodd

Mae rhaid i chi ddewis sut y byddwch yn defnyddio unrhyw wybodaeth a enillir fel canlyniad i fonitro cydraddoldeb – er bod rhaid ichi beidio ei defnyddio i wahaniaethu yn erbyn rhywun, nag i’w haflonyddu nag i’w herlid. Ni ddylai neb arall yn y sefydliad ychwaith sy’n ei gweld achosi iddi fod yn ffynhonell o ddyfalu na hel straeon. Ar ben hynny, os ydych yn cyhoeddi data, mae’n bwysig nad ydych yn torri ar gyfrinachedd gweithwyr nag ymgeiswyr, nag yn datgelu dim a allai alluogi i rywun   dod i wybod rhywbeth am berson arall a ddarparwyd yn gyfrinachol.

Mae hyn yn neilltuol o bwysig mewn cysylltiad â nodweddion gwarchodedig ble mae’n fwy tebygol y bydd ofn gwahaniaethu: cyfeiriadedd rhywiol, crefydd neu gred, ailbennu rhywedd a rhai anableddau, yn arbennig cyflyrau iechyd meddwl neu statws HIV.

Er enghraifft:

Mae cwmni â gweithlu o 10 o bobl yn rhoi gwybodaeth am amrywiaeth ei weithwyr ar ei wybodaeth recriwtio i gefnogi datganiad ei fod yn sefydliad mae llawer o bobl wahanol eisiau gweithio iddo. Mae’n gwneud hyn mewn ffordd nad yw’n adnabod neb nad yw eisiau cael ei adnabod, felly mae’n cyhoeddi gwybodaeth am ryw, tarddiad ethnig, oedran ac anabledd weladwy ei staff yn unig, ar ôl gwirio gyda phawb eu bod yn hapus i hyn ddigwydd.

Gwybodaeth recriwtio

Dylid gosod y polisi a’r broses fonitro gwybodaeth rydych yn eu mabwysiadu’n glir yn eich gwybodaeth recriwtio.

Gall adnabod faint o bobl sy’n rhannu nodweddion gwarchodedig sy’n ymgeisio, sy’n cael cyfweliad a sy’n llwyddiannus yn y cyfweliad eich helpu i sicrhau eich bod yn recriwtio heb wahaniaethu.

Os ydych yn dod o hyd i feysydd ble mae tan-gynrychiolaeth o bobl â nodwedd warchodedig neilltuol, gallech ystyried newid eich dulliau recriwtio. Gallai’r fath newidiadau gynnwys addasiadau i’ch dulliau hysbysebu, eich prosesau ymgeisio a’ch dulliau cyfweld.

Os nad oes bylchau na feysydd amlwg ar gyfer gwella yn eich prosesau recriwtio ond nad yw’r gweithlu yn gynrychiadol o hyd yna gallech ystyried cymryd mesurau ‘gweithredu cadarnhaol’. 

Gwybodaeth y gweithlu

Efallai y bydd yn ddefnyddiol ichi adnabod y cyfrannau o bobl â nodweddion gwarchodedig gwahanol a rennir o fewn eich sefydliad. Gellir is-rannu hyn ymhellach drwy archwilio’r data hwn mewn cysylltiad  ag: 

· oriau gweithio

· gradd

· hyd gwasanaeth

· cyfraddau dyrchafu

· cyfraddau a phatrymau ymddeol

contractwyr yn erbyn staff ‘yn y tŷ’.
Bydd hyn yn dweud wrthych os yw pobl â nodwedd neu nodweddion neilltuol â gormod o gynrychiolaeth neu heb gynrychiolaeth ddigonol ac a oes angen ichi wneud newidiadau i ddatrys unrhyw wahaniaethu posibl, a allai fod yn anfwriadol. Gallwch ddefnyddio eich polisi cydraddoldeb a’ch cynllun gweithredu i wneud hyn.

2. Pan mai chi sy’n gyfrifol am yr hyn mae pobl eraill yn ei wneud
Fel cyflogwr, neu mewn sefyllfa waith arall, nid y modd rydych chi’n bersonol yn ymddwyn yn unig sydd o bwys.
Os oes person arall:
· rydych chi’n ei gyflogi, neu
· sy’n cyflawni’ch cyfarwyddiadau chi i wneud rhywbeth (a elwir eich asiant gan y 
gyfraith) 

yn gwneud rhywbeth sy’n wahaniaethu anghyfreithlon, aflonyddu neu erledigaeth, gallwch chi gael eich dal yn gyfreithiol gyfrifol am yr hyn a wnaeth.
Mae’r rhan hon o’r canllaw yn esbonio:
· Pan ellir eich dal chi’n gyfreithiol gyfrifol am wahaniaethu anghyfreithlon, aflonyddu 
neu erledigaeth rhywun arall
· Sut gallwch chi leihau’r risg y byddwch chi’n cael eich dal yn gyfreithiol gyfrifol
· Sut gallwch chi sicrhau bod eich gweithwyr ac asiantau yn gwybod sut mae cyfraith 
cydraddoldeb yn berthnasol i’r hyn y maent yn ei wneud
· Pan all gweithwyr rydych chi’n eu cyflogi neu eich asiantau fod yn gyfrifol yn bersonol
· Yr hyn sy’n digwydd pe bai person yn rhoi cyfarwyddyd i rywun arall weithredu mewn 
modd sy’n groes i gyfraith cydraddoldeb
· Yr hyn sy’n digwydd pe bai person yn helpu rhywun arall i weithredu mewn modd sy’n 
groes i gyfraith cydraddoldeb
· Yr hyn sy’n digwydd pe baech yn ceisio atal cyfraith cydraddoldeb rhag bod yn 
berthnasol i sefyllfa.
Pan ellir eich dal chi’n gyfreithiol gyfrifol am wahaniaethu anghyfreithlon, aflonyddu neu erledigaeth rhywun arall
Fel cyflogwr, chi sy’n gyfreithiol gyfrifol am wahaniaethu, aflonyddu ac erledigaeth y mae gweithwyr rydych chi’n eu cyflogi yn ei weithredu wrth iddynt wneud eu gwaith.
Rydych hefyd yn gyfreithiol gyfrifol fel ‘pennaeth’ am weithredoedd eich asiantau a wnaed dan eich awdurdod chi. Rhywun rydych chi wedi’i gyfarwyddo i wneud rhywbeth ar eich rhan yw eich asiant, ond nid ydych yn ei gyflogi. Nid oes ots p’un a oes gennych gontract ffurfiol ag ef ai peidio.
Cyn belled â:
· bod y gweithiwr yn gweithredu wrth wneud ei waith – mewn geiriau eraill, wrth wneud 
ei swydd, neu
· fod eich asiant yn gweithredu o fewn cwmpas cyffredinol eich awdurdod – hynny yw, 
tra roedd yn cyflawni eich cyfarwyddiadau,
nid oes ots p’un a oeddech chi
· yn ymwybodol o, neu 
· yn cymeradwyo
yr hyn a wnaeth y gweithiwr neu’r asiant. 

Er enghraifft:
· Mae siopwr yn mynd dramor am dri mis ac yn gadael gweithiwr arall mae’n ei gyflogi yn gyfrifol am y siop. Mae’r gweithiwr hwn yn aflonyddu ar gydweithiwr ag anabledd dysgu, trwy feirniadu sut maent yn gweithio’n gyson. Mae’r cydweithiwr yn gadael y swydd oherwydd yr ymddygiad diangen hwn. Gallai hyn gyfrif fel aflonyddu cysylltiedig ag anabledd a gallai’r siopwr fod yn gyfrifol am weithgareddau’r gweithiwr.
· Mae cyflogwr yn cyflogi ymgynghorydd ariannol i weithredu ar ei ran wrth drin eu materion ariannol yn fewnol a chyda chyrff allanol, gan ddefnyddio papur ysgrifennu â phennawd y cyflogwr. Wrth weithio ar y cyfrifon, mae’r ymgynghorydd yn aflonyddu’n rhywiol ar gynorthwyydd cyfrifon. Yn ôl pob tebyg, byddai’r ymgynghorydd yn cael ei ystyried yn asiant y cyflogwr ac mae’n debygol mai’r cyflogwr fyddai’n gyfrifol am yr aflonyddu.
Fodd bynnag, ni fyddech yn cael eich dal yn gyfreithiol gyfrifol pe baech yn gallu dangos:
· eich bod wedi cymryd pob cam rhesymol i atal gweithiwr rydych chi’n ei gyflogi rhag 
ymddwyn yn anghyfreithiol.
· bod asiant wedi gweithredu’r tu hwnt i gwmpas eich awdurdod (mewn geiriau eraill, fe 
wnaeth rywbeth mor wahanol i’r hyn y gofynnoch iddo ei wneud fel na ellid bellach 
ystyried ei fod yn gweithio ar eich rhan).
Sut gallwch chi leihau’r risg y byddwch chi’n cael eich dal yn gyfreithiol gyfrifol
Gallwch leihau’r risg y byddwch chi’n cael eich dal yn gyfreithiol gyfrifol am ymddygiad y bobl sy’n gweithio i chi os ydych yn dweud wrthynt sut i ymddwyn fel eu bod yn osgoi gwahaniaethu, aflonyddu neu erledigaeth anghyfreithlon.
Mae hyn yn berthnasol mewn sefyllfaoedd lle rydych chi a’ch staff yn delio wyneb-yn-wyneb â phobl eraill mewn sefyllfa waith a hefyd pan fyddwch yn cynllunio’r hyn fydd yn digwydd.
Pan fyddwch chi neu’ch gweithwyr neu’ch asiantau yn cynllunio’r hyn sy’n digwydd i bobl mewn sefyllfa waith, rydych angen sicrhau nad yw eich penderfyniadau, eich rheolau na’ch ffyrdd o wneud pethau: 
· Yn wahaniaethu uniongyrchol, neu
· Yn wahaniaethu anuniongyrchol na allwch ei gyfiawnhau’n wrthrychol, neu
· Yn wahaniaethu yn deillio o anabledd na allwch ei gyfiawnhau’n wrthrychol, neu
· Yn aflonyddu
a’ch bod wedi gwneud addasiadau rhesymol ar gyfer unrhyw bobl anabl sy’n gweithio i chi neu sydd yn gwneud cais am swydd gyda chi neu mewn sefyllfa waith arall rydych chi’n gyfrifol amdani.
Felly mae’n bwysig sicrhau bod eich gweithwyr ac asiantau yn gwybod sut mae cyfraith cydraddoldeb yn berthnasol i’r hyn y maent yn ei wneud.
Sut gallwch chi sicrhau bod eich gweithwyr ac asiantau yn gwybod sut mae cyfraith cydraddoldeb yn berthnasol i’r hyn y maent yn ei wneud
Dywedwch wrth eich gweithwyr a’ch asiantau yr hyn mae cyfraith cydraddoldeb yn ei ddweud ynghylch sut mae’n rhaid iddyn nhw ymddwyn a pheidio ag ymddwyn wrth weithio i chi. 

Gweler isod enghreifftiau o gamau rhesymol y gallwch chi eu cymryd i atal gwahaniaethu anghyfreithlon neu aflonyddu rhag digwydd yn eich gweithle chi:
· dweud wrth eich gweithwyr a’ch asiantau wrth iddynt gychwyn gweithio i chi – a gwirio 
o bryd i’w gilydd eu bod yn cofio yr hyn a ddywedoch wrthynt, er enghraifft, trwy weld a 
yw / sut mae wedi gwneud gwahaniaeth i’r modd y maent yn ymddwyn. Gallai hyn fod 
yn rhestr wirio syml iawn y gallech ei thrafod â nhw, neu fe allech roi’r canllaw hwn 
iddynt, neu fe allech drefnu iddynt gael hyfforddiant cydraddoldeb
· ysgrifennu’r safonau ymddygiad rydych yn eu disgwyl mewn polisi cydraddoldeb
· cynnwys gofyniad am ymddwyn yn unol â chyfraith cydraddoldeb yn nhelerau 
cyflogaeth pob gweithiwr neu gontract arall, ac egluro y bydd achosion o dorri cyfraith 
cydraddoldeb yn cael eu trin fel materion disgyblu neu dorri contract.
Gallwch ddarllen mwy am hyfforddiant cydraddoldeb a pholisïau cydraddoldeb yng nghanllaw’r Comisiwn Cydraddoldeb a Hawliau Dynol: Arfer cydraddoldeb da i gyflogwyr: polisïau cydraddoldeb, hyfforddiant cydraddoldeb a monitro.
Defnyddio telerau cyflogaeth ysgrifenedig i gyflogeion
Dywed cyfraith cyflogaeth fod yn rhaid i chi, fel cyflogwr, roi datganiad ysgrifenedig i bob cyflogai am brif delerau ei gyflogaeth. Felly gallech chi gynnwys brawddeg yn y telerau ysgrifenedig hyn sy’n rhoi gwybod i’r person sy’n gweithio i chi fod yn rhaid iddo fodloni gofynion cyfraith cydraddoldeb, gan ei gwneud yn eglur bod methu â gwneud hynny yn dramgwydd disgyblaethol.
Wrth gwrs, os gwnewch chi hyn, mae’n bwysig eich bod hefyd yn dweud wrth y cyflogai yr hyn mae’n ei olygu. Gallech ddefnyddio polisi cydraddoldeb i wneud hyn, neu fe allech ei drafod yn unig â nhw, neu fe allech roi’r canllaw hwn iddynt ei ddarllen. Ond mae’n bwysig eu bod yn eglur o ran yr hyn mae cyfraith cydraddoldeb yn ei ddweud sydd yn rhaid iddynt ei wneud a pheidio â’i wneud, neu fe allech chi gael eich dal yn gyfreithiol gyfrifol am yr hyn maent yn ei wneud.
Cofiwch, os yw’r cyflogai yn berson anabl, gallai rhoi’r wybodaeth iddynt mewn modd maent yn ei deall fod yn addasiad rhesymol.
Pe baech yn derbyn cwyn yn honni gwahaniaethu anghyfreithlon gan un o’ch cyflogeion neu rywun arall mewn sefyllfa waith rydych chi’n gyfrifol amdani, gallwch ddefnyddio’r telerau ysgrifenedig i ddangos eich bod wedi cymryd cam rhesymol i atal gwahaniaethu anghyfreithlon ac aflonyddu rhag digwydd. Fodd bynnag, bydd yn rhaid i chi wneud mwy na hyn i fynd ati i atal gwahaniaethu.
Pe bai rhywun yn cwyno, dylech ymchwilio i’r hyn a ddigwyddodd a, pe bai’n briodol, mae’n bosib y bydd yn rhaid i chi ddisgyblu’r person sydd wedi gwahaniaethu’n anghyfreithlon neu aflonyddu yn erbyn rhywun arall, eu rhybuddio’n ffurfiol neu’n anffurfiol, darparu hyfforddiant neu hyd yn oed eu diswyddo; bydd eich gweithredu yn amlwg yn amrywio’n unol â natur y tramgwyddo a’i ddifrifoldeb.
Pe baech yn darganfod bod gweithiwr rydych chi’n ei gyflogi wedi gwahaniaethu’n anghyfreithlon yn erbyn rhywun arall mewn sefyllfa waith, yna edrychwch eto ar yr hyn rydych yn ei ddweud wrth eich staff i sicrhau eu bod yn gwybod yr hyn mae cyfraith cydraddoldeb yn ei olygu o ran sut maent yn ymddwyn tuag at y bobl maent yn cydweithio â nhw.
Gallwch ddarllen mwy ym Mhennod 4 am beth i’w wneud pe bai rhywun yn dweud ei fod wedi dioddef gwahaniaethu.
Awgrym o ran arfer da am sut y dylech chi a’ch staff ymddwyn
Yn ddelfrydol, byddech am i unrhyw un sy’n gweithio i chi drin pawb y maent yn eu cyfarfod ag urddas a pharch. Bydd hyn yn eich helpu i ddarparu amgylchedd gwaith da (nid yn unig o ran peidio â gwahaniaethu ond yn fwy cyffredinol) a gall wneud eich gweithwyr yn fwy cynhyrchiol.
Pe bai eich staff yn gwahaniaethu’n anghyfreithlon yn erbyn eu cydweithwyr neu eraill mewn sefyllfa waith, gall eich enw da ddioddef hyd yn oed pe na bai’r sawl sy’n dioddef yn dod ag achos cyfreithiol yn eich erbyn.
Pan all eich gweithwyr neu eich asiantau fod yn bersonol gyfrifol
Gall gweithiwr rydych chi’n ei gyflogi fod yn bersonol gyfrifol am ei weithgareddau ei hun o ran gwahaniaethu, aflonyddu neu erledigaeth a wnaed yn ystod ei gyflogaeth neu wrth weithredu dan eich awdurdod chi. Mae hyn yn berthnasol lle, naill ai:
· rydych chi hefyd yn gyfrifol fel ei gyflogwr neu ei bennaeth, neu
· chi fyddai’n gyfrifol ond rydych yn dangos:
· eich bod wedi cymryd pob cam rhesymol i atal eich gweithiwr rhag gwahaniaethu yn erbyn, aflonyddu neu erlid rhywun 

· bod eich asiant wedi ymddwyn y tu hwnt i gwmpas eich awdurdod.

Er enghraifft:
Mae gweithiwr ffatri yn aflonyddu’n hiliol ar ei gydweithiwr. Y cyflogwr fyddai’n gyfrifol am weithgareddau’r gweithiwr, ond mae’n gallu dangos ei fod wedi cymryd pob cam rhesymol i ddod â’r aflonyddu i ben. Mae’r cydweithiwr yn dal i fod yn gallu hawlio iawndal oddi wrth y gweithiwr ffatri mewn Tribiwnlys Cyflogaeth.
Ond mae yna eithriad i hyn. Ni fydd gweithiwr neu asiant yn gyfrifol os yw ei gyflogwr neu ei bennaeth wedi dweud wrtho nad oes unrhyw beth o’i le ar yr hyn maent yn ei wneud ac mae’r gweithiwr neu’r asiant yn credu’n rhesymol fod hyn yn wir.
Mae’n dramgwydd troseddol i gyflogwr neu bennaeth wneud datganiad ffug y mae gweithiwr neu asiant yn dibynnu arno i gynnal gweithred anghyfreithlon, a’r gosb yw dirwy.
Yr hyn sy’n digwydd pe bai person yn rhoi cyfarwyddyd i rywun arall weithredu mewn modd sy’n erbyn cyfraith cydraddoldeb
Rhaid i gyflogwr neu bennaeth beidio â chyfarwyddo, achosi na chymell gweithiwr y maent yn ei gyflogi neu asiant i wahaniaethu yn erbyn gweithiwr arall neu aflonyddu arno neu ei erlyn, neu geisio gwneud hynny.
Gall ‘achosi’ neu ‘gymell’ rhywun i wneud rhywbeth gynnwys sefyllfaoedd lle gorfodir rhywun i wneud rhywbeth, neu ei berswadio i'w wneud, hyd yn oed os na chawson nhw gyfarwyddyd uniongyrchol i'w wneud.
Mae gan:
· y person sy’n derbyn y cyfarwyddyd neu sy’n cael ei achosi neu ei gymell i 
wahaniaethu yn erbyn, aflonyddu neu erlid, a’r
· person sy’n destun y gwahaniaethu, yr aflonyddu neu’r erlid
ill dau hawl yn erbyn y person sy’n rhoi’r cyfarwyddiadau os ydynt yn dioddef colled neu niwed o ganlyniad i’r cyfarwyddyd neu achosi neu gymell y gwahaniaethu, yr aflonyddu neu’r erlid.
Mae hyn yn berthnasol p’un a weithredir y cyfarwyddyd ai peidio.
Yr hyn sy’n digwydd pe bai person yn helpu rhywun arall i weithredu mewn modd sy’n erbyn cyfraith cydraddoldeb
Mae’n rhaid i berson beidio â helpu rhywun i gynnal gweithred y mae’r sawl sy’n helpu yn gwybod ei bod yn anghyfreithlon dan gyfraith cydraddoldeb.
Fodd bynnag, os dywedodd y person sy’n cael help wrth y sawl sy’n ei helpu fod y weithred yn gyfreithiol ac maent yn credu’n rhesymol fod hyn yn wir, ni fyddant yn gyfreithiol gyfrifol.
Mae’n dramgwydd troseddol i wneud datganiad ffug y mae person arall yn dibynnu arno i helpu i gynnal gweithred anghyfreithlon, a’r gosb yw dirwy.
Yr hyn sy’n digwydd pe baech yn ceisio atal cyfraith cydraddoldeb rhag bod yn berthnasol i sefyllfa
Ni allwch atal cyfraith cydraddoldeb rhag bod yn berthnasol i sefyllfa os ydy hi, mewn gwirionedd, yn berthnasol. Er enghraifft, nid oes pwynt mewn gwneud datganiad mewn contract cyflogaeth nad yw cyfraith cydraddoldeb yn berthnasol. Ni fydd unrhyw effaith gyfreithiol gan y datganiad. Hynny yw, ni fydd yn bosib gorfodi na dibynnu ar amod mewn contract sy’n ceisio gwneud hyn. Felly mae, hyd yn oed os yw’r person arall wedi datgan ei fod wedi deall yr amod ac / neu wedi cytuno ag ef. 

Er enghraifft:
· Mae contract gweithiwr yn cynnwys amod sy’n dweud na all ddod â hawl mewn Tribiwnlys Cyflogaeth. Mae ei gyflogwr yn aflonyddu arno’n rhywiol. Nid yw’r amod yn ei gontract yn ei rwystro rhag dod ag achos o aflonyddu rhywiol yn y Tribiwnlys Cyflogaeth.
· Mae cytundeb partneriaeth partner busnes yn cynnwys amod sy’n dweud ‘nid yw cyfraith cydraddoldeb yn berthnasol yn y cytundeb hwn’. Mae’r partner yn datblygu nam ar y golwg ac mae angen addasiadau rhesymol i ddileu rhwystrau rhag iddo barhau i wneud ei swydd. Yn lle hyn, mae’r partneriaid eraill yn gofyn iddo ymddiswyddo o’r bartneriaeth. Gall y partner ddod â hawl yn y Tribiwnlys Cyflogaeth am fethiant i wneud addasiadau rhesymol a gwahaniaethu anghyfreithlon ar sail anabledd.
· Dywedir wrth ymgeisydd am swydd ‘nid yw cyfraith cydraddoldeb yn berthnasol i’r busnes hwn, mae’n rhy fach’. Mae hi’n dal i gytuno mynd yno i weithio. Pan mae hi’n beichiogi, mae’n cael ei diswyddo. Gall hithau ddod â hawl yn y Tribiwnlys Cyflogaeth am wahaniaethu ar sail beichiogrwydd.
3. Y ddyletswydd i wneud addasiadau rhesymol ar gyfer pobl anabl 
Mae cyfraith cydraddoldeb yn cydnabod y gall dod â chydraddoldeb i bobl anabl i fodolaeth olygu o bosib newid y modd y mae cyflogaeth wedi’i strwythuro, dileu rhwystrau ffisegol a / neu ddarparu cefnogaeth ychwanegol i weithiwr anabl. 

Dyma’r ddyletswydd i wneud addasiadau rhesymol.
Nod y ddyletswydd i wneud addasiadau rhesymol yw sicrhau, cyn belled ag y bo’n rhesymol, fod gweithiwr anabl yn gallu cyrraedd popeth sy’n ymwneud a chyflawni swydd a’i chadw yn yr un modd â pherson nad yw’n anabl. 
Pan fydd y ddyletswydd yn codi, rydych dan ddyletswydd gadarnhaol a rhagweithiol i gymryd camau i ddileu neu leihau neu rwystro’r rhwystrau sy’n wynebu gweithiwr neu ymgeisydd anabl.
Mae'n rhaid i chi wneud addasiadau pan ydych yn ymwybodol – neu fe ddylech fod yn rhesymol ymwybodol – fod gan weithiwr anabledd, yn unig.
Ni fydd llawer o’r addasiadau y gallwch eu gwneud yn arbennig o ddrud, ac nid yw’n ofynnol i chi wneud mwy na’r hyn sy’n rhesymol i chi eu gwneud. Mae’r hyn sy’n rhesymol i chi ei wneud yn dibynnu ar faint a natur eich sefydliad, ymhlith ffactorau eraill.
Fodd bynnag, os na wnewch chi unrhyw beth, a gall gweithiwr anabl ddangos fod yna rwystrau y dylech fod wedi’u nodi ac addasiadau rhesymol y gallech fod wedi’u gwneud, yna gallant ddod â hawl yn eich erbyn yn y Tribiwnlys Cyflogaeth ac mae’n bosib y cewch chi orchymyn i dalu iawndal iddynt yn ogystal â gwneud yr addasiadau rhesymol.
Yn benodol, rhaid i’r angen i wneud addasiadau ar gyfer gweithiwr unigol:
· beidio â bod yn rheswm dros beidio â rhoi dyrchafiad i weithiwr os mai ef yw’r person 
gorau ar gyfer y swydd, gyda’r addasiadau yn eu lle
· beidio â bod yn rheswm dros ddiswyddo gweithiwr
· gael ei ystyried mewn perthynas â phob agwedd ar swydd gweithiwr
cyn belled ag y bod yr addasiadau yn rhesymol i chi eu gwneud.
Bydd nifer mawr o ffactorau ynghlwm â phenderfynu pa addasiadau i’w gwneud a byddant yn dibynnu ar amgylchiadau unigol. Bydd ar wahanol bobl angen newidiadau gwahanol, hyd yn oed os yw eu namau’n ymddangos yn debyg.
Cynghorir chi i drafod yr addasiadau gyda’r gweithiwr anabl; fel arall mae’n bosib na fydd yr addasiadau’n effeithiol.
Mae gweddill yr adran hon yn edrych ar fanylion y ddyletswydd ac yn rhoi enghreifftiau o’r mathau o addasiadau y gallech chi eu gwneud. Mae'n edrych ar:
· Ba bobl anabl y mae’r ddyletswydd yn berthnasol iddynt?
· Darganfod a yw rhywun yn berson anabl
· Tri gofyniad y ddyletswydd
· A yw pobl anabl dan anfantais sylweddol?
· Newidiadau i bolisïau a’r modd mae eich sefydliad yn gwneud pethau fel rheol
· Trin rhwystrau ffisegol
· Darparu cyfarpar neu gymhorthion ychwanegol
· Sicrhau bod addasiad yn effeithiol
· Pwy sy’n talu am addasiadau rhesymol?
· Beth mae ‘rhesymol’ yn ei olygu?
· Addasiadau rhesymol ar waith
· Sefyllfaoedd penodol
· Gwasanaethau cyflogaeth
· Pensiynau galwedigaethol
Pa bobl anabl y mae’r ddyletswydd hon yn berthnasol iddynt?
Mae’r ddyletswydd hon yn berthnasol i unrhyw berson anabl:
· sy’n gweithio i chi, neu
· sy’n gwneud cais am swydd gyda chi, neu
· sy’n dweud wrthych chi ei fod yn ystyried gwneud cais am swydd gyda chi.
Mae’n berthnasol i bob cam ac agwedd ar gyflogaeth. Felly, er enghraifft, lle mae’r ddyletswydd yn codi, mae’n rhaid i chi wneud addasiadau rhesymol i weithdrefnau disgyblu neu ddiswyddo a phenderfyniadau. Nid oes ots a oedd y gweithiwr yn berson anabl pan gychwynnodd weithio i chi, ynteu a ddaeth yn anabl yn ystod y cyfnod o weithio i chi.
Gall y ddyletswydd hefyd fod yn berthnasol wedi i’r gyflogaeth ddod i ben.
Mae’r ddyletswydd hefyd yn berthnasol o ran gwasanaethau cyflogaeth, gyda rhai gwahaniaethau sy’n cael eu hesbonio’n ddiweddarach yn y bennod hon.
Mae’n bosib y bydd angen addasiadau rhesymol hefyd o ran cynlluniau pensiwn galwedigaethol. Mae hyn yn cael ei esbonio’n ddiweddarach yn y bennod hon.
Darganfod a yw rhywun yn berson anabl
Mae’n rhaid i chi wneud y newidiadau hyn dim ond pan wyddoch chi, neu y gellid disgwyl yn rhesymol eich bod yn gwybod, fod y gweithiwr yn anabl a’i fod - neu’n debygol o fod – yn dioddef anfantais sylweddol o ganlyniad. Golyga hyn wneud popeth y gellir disgwyl yn rhesymol i chi ei wneud i ddod i wybod amdanynt. 

Er enghraifft:
Mae perfformiad gweithiwr wedi gwaethygu’n ddiweddar ac mae wedi dechrau cyrraedd y gwaith yn hwyr. Cyn hynny, roedd ganddo gofnod da iawn o ran bod ar amser a pherfformio. Yn hytrach na dweud wrtho fod yn rhaid iddo wella, mae’r cyflogwr yn cael gair preifat ag ef. Mae hyn yn caniatáu i’r cyflogwr wirio p’un a yw’r newid o ran perfformiad yn deillio o bosib o reswm yn ymwneud ag anabledd. Dywed y gweithiwr ei fod yn dioddef o hen broblem iselder a ddychwelodd ac nid yw’n cysgu’n dda, sy’n ei wneud yn hwyr. Mae’r cyflogwr a’r gweithiwr yn cytuno ar y cyd i newid ychydig ar oriau’r gweithiwr tra mae yn y sefyllfa hon ac y gall y gweithiwr ofyn am gymorth pa bryd bynnag mae yn ei gweld yn anodd dechrau neu orffen tasg. Mae’r rhain yn addasiadau rhesymol.
Nid yw hyn, fodd bynnag, yn golygu gofyn cwestiynau busneslyd na chwestiynau sy’n troseddu yn erbyn urddas rhywun. Ystyriwch breifatrwydd a chyfrinachedd yn yr hyn rydych yn ei ofyn a sut byddwch yn gofyn. 

Awgrym am arfer da: byddwch yn barod i wneud addasiadau rhesymol 

Dywed cyfraith cydraddoldeb fod yn rhaid i chi wneud addasiadau rhesymol os ydych yn gwybod fod gweithiwr yn berson anabl, ei fod angen addasiadau a bod yr addasiadau hyn yn rhesymol.
Nid oes rhaid i chi roi addasiadau rhesymol yn eu lle dim ond rhag ofn fod un o’ch gweithwyr presennol yn dod yn berson anabl.

Ond mae’n bosib eich bod am fod yn barod:
1. Meddyliwch ymlaen llaw am dasgau craidd swydd benodol a’r addasiadau a alla
fod yn bosib (cyn cychwyn ar ymarfer recriwtio neu hyrwyddo, er enghraifft).
2. Cyflwynwch broses ar gyfer gweithio allan addasiadau rhesymol pe bai gweithiwr 
presennol yn mynd yn anabl neu bod berson anabl yn dechrau gweithio gyda’r 
sefydliad, cyn bod sefyllfa unigol yn eich wynebu. 

3. Sicrhewch eich bod yn gwybod ymlaen llaw pa gefnogaeth sydd ar gael i bobl anabl oddi wrth Mynediad i Waith.
4. Os ydych yn adnewyddu neu’n addasu’ch adeilad, bydd meddwl am sut gallwch 
wneud rhannau newydd eich adeilad yn fwy hygyrch i bobl anabl yn eich helpu pe baech yn cyflogi person anabl yn ddiweddarach ac yn eich caniatáu i ddenu mwy o weithwyr arfaethedig.
Yn ogystal ag osgoi hawl Tribiwnlys Cyflogaeth posib, mae bod yn agored i wneud addasiadau rhesymol yn golygu ei bod yn bosib y gallwch osgoi colli sgiliau gweithiwr sy’n dod yn anabl drwy wneud ychydig yn unig o newidiadau.
Tri gofyniad y ddyletswydd
Mae’r ddyletswydd yn cynnwys tri gofyniad sy’n berthnasol mewn sefyllfaoedd lle byddai person anabl fel arall dan anfantais sylweddol o’i gymharu â phobl nad ydynt yn anabl.
· Mae’r gofyniad cyntaf yn cynnwys newid y modd y gwneir pethau (mae cyfraith 
cydraddoldeb yn sôn am lle rhoddir y gweithiwr anabl dan anfantais sylweddol gan 
ddarpariaeth, maen prawf neu arfer ei gyflogwr). 


Er enghraifft:
Mae gan gyflogwr bolisi mai dim ond i uwch reolwyr y rhoddir cynnig o fannau parcio penodedig. Rhoddir man parcio penodedig i weithiwr nad yw yn rheolwr ond sydd â nam symudedd ac mae arno angen parcio’n agos iawn at y swyddfa. Mae hyn yn debygol o fod yn addasiad rhesymol i bolisi’r cyflogwr ar barcio ceir.
· Mae’r ail ofyniad yn cynnwys gwneud newidiadau i ddatrys rhwystrau y mae 
nodweddion ffisegol eich gweithlu yn eu creu. 


Er enghraifft:
Mae drysau gwydr clir ar ben coridor mewn gweithle arbennig yn creu perygl i weithiwr â nam ar y golwg. Mae rhoi arwyddion y gellir eu gludo a dangosyddion eraill ar y drysau fel eu bod yn haws eu gweld yn debygol o fod yn addasiad rhesymol i’r cyflogwr ei wneud.
· Mae’r trydydd gofyniad yn cynnwys darparu cyfarpar ychwanegol (yr hyn a elwir dan 
gyfraith cydraddoldeb yn gymorth ategol) neu rywun i wneud rhywbeth i gynorthwyo’r 
person anabl (yr hyn a elwir dan gyfraith cydraddoldeb yn wasanaeth ategol). 


Er enghraifft:
Mae cyflogwr yn darparu meddalwedd arbenigol ar gyfer aelod o staff sy’n datblygu nam ar y golwg ac mae ei swydd yn cynnwys defnyddio cyfrifiadur.
Edrychir ar bob un o’r gofynion hyn yn fwy manwl yn ddiweddarach yn y rhan hon o’r canllaw.
A yw pobl anabl dan anfantais sylweddol?
Y cwestiwn sydd yn rhaid i chi ei ofyn i’ch hunan yw p’un a yw:
· y modd rydych chi'n gwneud pethau
· unrhyw nodwedd ffisegol yn eich gweithle
· absenoldeb cymorth ategol neu wasanaeth ategol
yn rhoi gweithiwr anabl neu ymgeisydd anabl am swydd dan anfantais sylweddol o’u cymharu â pherson nad yw’n anabl. 
Mae unrhyw beth sy’n fwy na bach neu bitw yn anfantais sylweddol.
Os yw anfantais sylweddol yn bodoli, yna mae’n rhaid i chi wneud addasiadau rhesymol.
Nod yr addasiadau a wnewch yw dileu neu leihau yr anfantais sylweddol.
Ond addasiadau sy'n rhesymol i chi eu gwneud yn unig sydd yn rhaid i chi eu gwneud. Mae mwy o wybodaeth am sut i weithio allan yr hyn sy’n rhesymol ychydig yn ddiweddarach yn y rhan hon.
Newidiadau i bolisïau a’r modd mae eich sefydliad yn gwneud pethau fel rheol
Mae’r gofyniad cyntaf yn cynnwys newid y modd y gwneir pethau (mae cyfraith cydraddoldeb yn sôn am lle rhoddir y gweithiwr anabl dan anfantais sylweddol gan ddarpariaeth, maen prawf neu arfer ei gyflogwr).
Golyga hyn edrych ar p’un a oes angen i chi newid rhai polisïau, ysgrifenedig neu anysgrifenedig, a / neu rai o’r ffyrdd rydych yn gwneud pethau fel rheol, i ddileu neu leihau rhwystrau a fyddai’n gosod person anabl dan anfantais sylweddol, er enghraifft, trwy ei rwystro rhag gallu gweithio i chi neu ei rwystro rhag ymwneud yn llawn â’r gwaith.
Mae hyn yn cynnwys eich meini prawf ar gyfer dyrchafiad neu hyfforddiant, buddion, amodau gwaith a threfniadau cytundebol. 
Er enghraifft:
· Mae goruchwylwyr mewn sefydliad yn cael eu cyflogi fel rheol ar sail amser llawn. Mae’r cyflogwr yn rhoi caniatâd i weithiwr anabl y mae ei nam yn achosi llesgedd difrifol weithio ar sail rhan-amser neu rannu swydd. Wrth wneud hyn, mae’r cyflogwr yn gwneud addasiad rhesymol. 

· Mae cynllun gweithle arbennig yn ei gwneud yn anodd i berson anabl sydd â nam ar ei glyw glywed, oherwydd bod y brif swyddfa ar gynllun agored gyda llawr caled, gan achosi llawer o sŵn cefndir. Mae ei gyflogwr yn cytuno y dylid cynnal cyfarfodydd staff mewn lle mwy tawel sy’n caniatáu i’r person hwnnw chwarae rhan lawn yn y cyfarfod. Wrth wneud hyn, mae’r cyflogwr yn gwneud addasiad rhesymol.
Delio â rhwystrau ffisegol
Mae’r ail ofyniad yn cynnwys gwneud newidiadau i ddatrys rhwystrau y mae nodweddion ffisegol eich gweithlu yn eu creu. 

Golyga hyn y bydd o bosib angen i chi wneud rhai newidiadau i’ch adeilad neu’ch safle ar gyfer person anabl sy’n gweithio i chi, neu sy’n ceisio am swydd gyda chi.
Bydd pa fath yn union o newid a wnewch yn dibynnu ar y math o rwystrau sydd yn eich safle. Bydd arnoch angen ystyried eich safle cyfan ac mae’n bosib y bydd arnoch angen gwneud mwy nag un newid.
Ymhlith newidiadau ffisegol mae: grisiau, cyrbau, arwynebau a phafin awyr agored, ardaloedd parcio, mynedfeydd ac allanfeydd adeiladau (gan gynnwys llwybrau dianc mewn argyfwng), drysau mewnol ac allanol, gatiau, cyfleusterau toiled ac ymolchi, cyfleusterau cyhoeddus (fel ffonau, cownteri neu ddesgiau gwasanaeth), golau ac awyru, lifftiau a grisiau symudol, gorchuddion llawr, arwyddion, dodrefn, ac eitemau dros dro neu symudol (fel cyfarpar a rheseli arddangos). Mae nodweddion ffisegol hefyd yn cynnwys maint y safle (er enghraifft, maint adeilad). Nid yw hon yn rhestr gyflawn.
· Gallai nodwedd ffisegol fod yn rhywbeth sy’n ymwneud â strwythur yr adeilad ei 
hunan, fel grisiau, newid yn y lefel, allanfeydd brys neu byrth cul.
· Neu fe all fod yn rhywbeth ynghylch y modd y mae pethau wedi’u hychwanegu at yr 
adeilad neu’r safle, fel drysau trwm, toiledau anodd eu cyrraedd neu oleuadau 
anaddas.
· Gallai hyd yn oed fod y modd y mae pethau wedi’u trefnu dan do yn y safle, fel 
gosodion a ffitiadau, fel uchder silffoedd mewn ardaloedd storio neu seddau 
gosodedig yn y cantîn.
Er enghraifft:
Mae cyflogwr wedi recriwtio gweithiwr sy’n defnyddio cadair olwyn ac a fyddai’n cael trafferth symud o gwmpas y swyddfa. Gan ymgynghori â’r gweithiwr newydd, mae’r cyflogwr yn aildrefnu cynllun y dodrefn yn y swyddfa. Mae’r cyflogwr wedi gwneud addasiadau rhesymol.
Darparu cyfarpar neu gymhorthion ychwanegol
Mae trydydd gofyniad y ddyletswydd yn cynnwys darparu cyfarpar ychwanegol – yr hyn a elwir dan gyfraith cydraddoldeb yn gymorth ategol – a gwasanaethau ategol, lle mae rhywun arall yn cael ei ddefnyddio i gynorthwyo’r person anabl, fel darllenwr, dehonglwr iaith arwyddion neu weithiwr cefnogi.
Gall cymorth neu wasanaeth ategol ei gwneud yn haws i berson anabl wneud ei swydd neu i gymryd rhan mewn cyfweliad neu broses ddethol. Felly fe ddylech ystyried a yw’n rhesymol darparu hyn.
Bydd y math o gyfarpar neu gymorth neu wasanaeth yn dibynnu’n llwyr ar y person anabl unigol a’r swydd y maent yn ei gwneud neu y byddant yn ei gwneud neu’r hyn sy’n rhan o’r broses recriwtio. Mae’n bosib bod gan y person anabl ei hunan brofiad o’r hyn sydd ei angen arno, neu mae’n bosib yn byddwch yn gallu cael cyngor arbenigol oddi wrth rai o’r sefydliadau a restrir yn Ffynonellau pellach ar gyfer gwybodaeth a chyngor.
Sicrhau bod addasiad yn effeithiol
Mae’n bosib y bydd angen sawl addasiad er mwyn dileu neu leihau ystod o anfanteision ac ni fydd y rhain bob amser yn amlwg i chi. Felly fe ddylech weithio, cyn belled ag y bo’n bosib, gyda’r person anabl i nodi’r math o anfanteision neu broblemau sy’n ei wynebu a hefyd yr atebion posib o ran addasiadau.
Ond hyd yn oed os nad yw’r gweithiwr anabl yn gwybod beth i’w gynnig, mae’n rhaid i chi ystyried pa addasiadau a allai fod eu hangen. 

Er enghraifft:
Bu gweithiwr anabl yn absennol o’i waith oherwydd iselder. Ni all y gweithiwr na’i feddyg awgrymu unrhyw addasiadau y gellid eu gwneud. Er hynny, dylai’r cyflogwr barhau i ystyried p’un a fyddai unrhyw addasiadau, fel gweithio o gartref am gyfnod neu newid oriau gwaith neu gynnig mwy o gefnogaeth o ddydd i ddydd, yn rhesymol. 
Mae’n bosib y byddwch yn gallu cael cyngor arbenigol oddi wrth rai o’r sefydliadau a restrir yn Ffynonellau pellach ar gyfer gwybodaeth a chyngor
Pwy sy’n talu am addasiadau rhesymol?
Os yw rhywbeth yn addasiad rhesymol, mae’n rhaid i chi, fel y cyflogwr, dalu amdano. Gellir ystyried cost addasiad wrth benderfynu p’un a yw’n rhesymol ai peidio.
Fodd bynnag, mae cynllun gan y llywodraeth o’r enw Mynediad i Waith a all helpu person y mae ei iechyd neu ei anabledd yn effeithio ar ei waith, trwy roi cyngor a chefnogaeth iddo. Gall Mynediad i Waith helpu â chostau ychwanegol na fyddai’n rhesymol i gyflogwr neu ddarpar gyflogwr eu talu.
Er enghraifft, mae’n bosib y bydd Mynediad i Waith yn talu cyfran o gost cyrraedd y gwaith os nad yw’r person anabl yn gallu defnyddio trafnidiaeth gyhoeddus, neu am gymorth â chyfathrebu mewn cyfweliadau am swydd.
Mae’n bosib y gall person gael cyngor a chefnogaeth oddi wrth Mynediad i Waith os yw:
· mewn swydd â chyflog, neu
· yn ddi-waith ac ar fin cychwyn swydd, neu 

· yn ddi-waith ac ar fin cychwyn Treial Gwaith, neu
· yn hunangyflogedig
ac
· mae ei anabledd neu ei gyflwr iechyd yn ei rwystro rhag gwneud rhannau o’i swydd.
Sicrhewch fod eich gweithiwr yn ymwybodol o Mynediad i Waith. Er mai i’r gweithiwr y rhoddir y cyngor a’r gefnogaeth, mae’n amlwg o fudd i chi hefyd. Ceir gwybodaeth am Mynediad i Waith yn Ffynonellau pellach ar gyfer gwybodaeth a chyngor.
Beth mae ‘rhesymol’ yn ei olygu?
Dim ond yr hyn sy’n rhesymol sy’n rhaid i chi ei wneud.
Mae sawl ffactor yn dylanwadu ar p’un a ystyrir addasiad penodol yn rhesymol. Mae’r prawf o ran yr hyn sy’n rhesymol yn brawf gwrthrychol yn y pen draw, yn hytrach na mater o’r hyn rydych chi’n bersonol o bosib yn ei ystyried yn rhesymol.  
 

Wrth benderfynu a yw addasiad yn rhesymol, gallwch ystyried: 

· pa mor effeithiol fydd y newid o ran osgoi’r anfantais a fyddai wedi dod i ran y 
gweithiwr anabl fel arall
· ei ymarferoldeb
· y gost
· adnoddau a maint eich sefydliad
· argaeledd cefnogaeth ariannol.
Dylai’ch nod cyffredinol fod, cyn belled â phosib, i ddileu neu leihau unrhyw anfantais y mae gweithiwr anabl yn ei wynebu.
Materion i’w hystyried:
· Gallwch drin pobl anabl yn well neu’n ‘fwy ffafriol’ na phobl nad ydynt yn anabl ac 
weithiau gall hynny fod yn rhan o’r ateb. 

· Mae’n rhaid i’r addasiad fod yn effeithiol wrth helpu i ddileu neu leihau unrhyw 
anfantais sy’n wynebu’r gweithiwr anabl. Os nad yw’n cael effaith, yna nid oes diben.
· Mewn gwirionedd, gall gymryd o bosib sawl addasiad gwahanol i ddelio â’r anfantais 
hynny ond mae’n rhaid i bob newid gyfrannu tuag ato.
· Gallwch ystyried p’un a yw addasiad yn ymarferol. Po hawsaf yw addasiad, y mwyaf 
tebygol yw o fod yn rhesymol. Fodd bynnag, nid yw’r ffaith fod rhywbeth yn anodd yn 
golygu na all hefyd fod yn rhesymol. Mae arnoch angen cydbwyso hyn yn erbyn 
ffactorau eraill. 

· Pe bai addasiad yn costio fawr ddim, neu ddim byd o gwbl, ac nad yw’n aflonyddu, fe 
fyddai’n rhesymol oni bai fod rhyw ffactor arall (fel bod yn anymarferol neu’n 
aneffeithiol) yn ei wneud yn afresymol.
· Mae eich maint a’ch adnoddau yn ffactor arall. Pe bai addasiad yn costio swm 
sylweddol, mae’n fwy tebygol o fod yn rhesymol i chi ei wneud os oes gennych chi 
adnoddau ariannol sylweddol. Mae’n rhaid edrych ar eich adnoddau ledled y sefydliad 
cyfan, nid ar yr adran neu’r gangen lle mae’r person anabl yn gweithio neu lle fyddai 
o’n gweithio yn unig. Dyma fater sy’n rhaid i chi ei gydbwyso yn erbyn ffactorau eraill.
· Wrth herio polisïau, meini prawf neu arferion, nid oes rhaid i chi newid natur sylfaenol 
y swydd, lle byddai hynny y tu hwnt i’r hyn sy’n rhesymol. 

· Gall yr hyn sy’n rhesymol mewn un sefyllfa fod yn wahanol i’r hyn sy’n rhesymol mewn 
sefyllfa arall, fel lle mae rhywun eisoes yn gweithio i chi ac yn wynebu colli ei swydd 
heb addasiad, neu pan fo rhywun yn ymgeisio am swydd. Lle mae rhywun eisoes yn 
gweithio i chi, neu ar fin dechrau swydd tymor hir gyda chi, mae’n debygol y byddai 
disgwyl i chi wneud newidiadau mwy parhaol (ac, os oes angen, gwario mwy o arian) 
nag y byddech chi ar gyfer rhywun sy’n dod am awr ar gyfer cyfweliad am swydd.
· Os ydych yn gyflogwr mawr yn hytrach nag yn gyflogwr bach, rydych yn fwy tebygol o 
orfod gwneud addasiadau penodol fel adleoli neu batrymau gwaith hyblyg. Gall hyn 
fod yn haws i sefydliad gyda mwy o staff. 
· Os oes cyngor ar gael, er enghraifft oddi wrth Mynediad i Waith neu sefydliad arall

(weithiau bydd elusennau yn helpu gyda chostau addasiadau), yna mae hyn yn fwy 
tebygol o wneud yr addasiad yn rhesymol.
· Pe bai gwneud addasiad penodol yn cynyddu risg i iechyd a diogelwch unrhyw un, gan 
gynnwys y gweithiwr anabl dan sylw, yna gallwch ystyried hyn wrth benderfynu 
ynghylch a yw’r addasiad neu’r datrysiad penodol hwn yn rhesymol. Ond mae’n rhaid i 
sail eich penderfyniad fod yn asesiad dilys o’r risgiau iechyd a diogelwch posib. Ni 
ddylech gymryd unrhyw beth yn ganiataol o ran risgiau sy’n gallu wynebu rhai 
gweithwyr anabl.
Os, wedi ystyried y materion perthnasol, mae addasiad yn rhesymol, yna mae’n rhaid i chi ei roi ar waith.
Os oes anghytundeb ynghylch p’un a yw addasiad yn rhesymol ai peidio yna Tribiwnlys Cyflogaeth yn unig all benderfynu hyn yn y pen draw.
Darparu gwybodaeth mewn fformat arall

Dywed cyfraith cydraddoldeb fod y camau sy’n rhesymol i gyflogwr eu cymryd, lle bo darparu gwybodaeth ynghlwm, yn cynnwys camau i sicrhau bod yr wybodaeth yn cael ei darparu mewn fformat hygyrch. 

Er enghraifft:

5. Mae gweithiwr llaw yn gofyn a ellir darllen y rheolau iechyd a diogelwch, eu rhoi ar CD sain a rhoi copi iddo. Mae hyn yn debygol o fod yn addasiad rhesymol sy’n rhaid i’r cyflogwr ei gyflawni.
Addasiadau rhesymol ar waith
Ymhlith camau a allai fod yn rhesymol i chi orfod eu cymryd mae:
· Gwneud addasiadau i safleoedd. 


Er enghraifft:
Mae cyflogwr yn gwneud newidiadau strwythurol neu newidiadau ffisegol eraill fel lledu porth, darparu ramp neu symud dodrefn i ddefnyddiwr cadair olwyn; yn symud switsys golau, dolenni drws, neu silffoedd i rywun sy’n cael anhawster eu cyrraedd; neu’n darparu gwrthgyferbyniad priodol wrth addurno i helpu symudedd diogel person a nam ar ei olwg.
· Dyrannu rhai o ddyletswyddau’r gweithiwr anabl i weithiwr arall. 


Er enghraifft:
Mae cyflogwr yn ailddyrannu dyletswyddau bach neu gynorthwyol i weithiwr arall gan fod gweithiwr anabl yn ei chael yn anodd eu cwblhau oherwydd ei anabledd. Er enghraifft, mae’r swydd yn cynnwys mynd ar do agored adeilad o bryd i’w gilydd ond mae cyflogwr yn trosglwyddo hyn oddi wrth weithiwr y mae ei anabledd yn cynnwys pendro difrifol.
· Trosglwyddo’r gweithiwr i swydd wag sydd yna eisoes. 


Er enghraifft:
Dylai cyflogwr ystyried p’un a oes swydd amgen ar gael ar gyfer gweithiwr sy’n datblygu anabledd (neu y mae ei anabledd yn gwaethygu), lle nad oes unrhyw addasiad rhesymol a fyddai’n galluogi’r gweithiwr i barhau i wneud y swydd bresennol. Gallai hyn o bosib hefyd gynnwys ailhyfforddi neu addasiadau rhesymol eraill fel cyfarpar ar gyfer y swydd newydd, neu drosglwyddo i swydd ar raddfa uwch.
· Newid oriau gweithio neu hyfforddi gweithiwr. 


Er enghraifft:
Mae cyflogwr yn caniatáu i berson anabl weithio oriau hyblyg i’w alluogi i gymryd seibiannau ychwanegol oherwydd llesgedd yn deillio o’i anabledd. Gallai hefyd gynnwys gweithio rhan-amser, neu oriau gwaith gwahanol er mwyn osgoi’r angen i deithio ar adeg brysur os yw hyn yn broblem sy’n gysylltiedig â nam. Mae’n bosib y byddai dychwelyd i’r gwaith gam wrth gam, gan gynyddu oriau’n raddol, hefyd yn briodol o dan rai amgylchiadau.
· Penodi’r gweithiwr i wahanol weithle neu hyfforddiant gwahanol. 


Er enghraifft:
Mae cyflogwr yn adleoli gweithfan gweithiwr sydd newydd ddod yn anabl (ac sydd bellach yn defnyddio cadair olwyn) o swyddfa anodd ei chyrraedd ar y trydydd llawr i swyddfa hygyrch ar y llawr isaf. Pe bai’r cyflogwr yn gweithredu o fwy nag un gweithle, gall symud man gwaith y gweithiwr i safle arall yr un cyflogwr o bosib fod yn rhesymol os yw’r adeilad cyntaf yn anhygyrch a’r safle arall ddim felly.
· Caniatáu i’r gweithiwr fod yn absennol yn ystod oriau gwaith neu hyfforddi ar gyfer 
adsefydlu, asesu neu driniaeth. 


Er enghraifft:
Mae cyflogwr yn caniatáu i berson anabl sydd wedi datblygu cyflwr yn ddiweddar gael mwy o amser o’r gwaith nag a fyddai’n cael ei ganiatáu i weithwyr nad ydynt yn anabl, i’w alluogi i gael mwy o adsefydlu. Byddai addasiad tebyg yn briodol pe bai anabledd yn gwaethygu neu pe bai gweithiwr anabl angen triniaeth o bryd i’w gilydd beth bynnag.
· Rhoi hyfforddiant neu fentora, neu ei drefnu (p’un ai i’r gweithiwr anabl neu i unrhyw 
weithiwr arall). Gallai hyn fod yn hyfforddiant â darnau penodol o offer y mae’r 
gweithiwr anabl yn eu defnyddio, neu addasu hyfforddiant safonol y gweithle i sicrhau 
ei fod yn hygyrch ar gyfer y gweithiwr anabl. 


Er enghraifft:
· Mae pob gweithiwr yn cael ei hyfforddi i ddefnyddio peiriant penodol ond mae cyflogwr yn darparu hyfforddiant hwy neu ychydig yn wahanol i weithiwr y mae symudedd ei law neu ei fraich yn gyfyngedig, neu hyfforddiant mewn meddalwedd ychwanegol ar gyfer person â nam ar ei olwg fel ei fod yn gallu defnyddio cyfrifiadur ag allbwn lleferydd.
· Mae cyflogwr yn darparu hyfforddiant ar gyfer gweithwyr ar gynnal cyfarfodydd mewn modd sy’n galluogi aelod Byddar o’r staff i gymryd rhan yn effeithiol.
· Mae person anabl yn dychwelyd i’r gwaith wedi absenoldeb o chwe mis oherwydd strôc. Mae ei gyflogwr yn talu iddo weld mentor gwaith ac yn caniatáu amser o’r gwaith i weld ei fentor, i helpu â cholli hyder yn dilyn datblygu ei anabledd.
· Caffael neu addasu offer. 


Er enghraifft:
Mae’n bosib y bydd yn rhaid i gyflogwr ddarparu cyfarpar arbennig (fel bysellfwrdd wedi’i addasu ar gyfer rhywun ag arthritis neu sgrin fawr i berson a nam ar y golwg), ffôn wedi’i haddasu i rywun sydd â nam ar ei glyw neu gyfarpar arall wedi’i addasu ar gyfer gweithwyr anabl (fel dolennau hwy ar beiriant). 

Nid oes rhaid i chi ddarparu cyfarpar, na’i addasu, at ddibenion personol nad ydynt yn gysylltiedig â swydd gweithiwr, fel darparu cadair olwyn os oes angen un ar y gweithiwr beth bynnag, ond nad oes ganddo un. Mae hyn oherwydd nad yw’r anfanteision yn llifo o bethau rydych chi’n eu rheoli.
· Addasu cyfarwyddiadau neu lawlyfrau cyfeiriol. 


Er enghraifft:
Mae’n bosib y byddai angen addasu fformat cyfarwyddiadau a llawlyfrau ar gyfer rhai gweithwyr anabl (fel eu cynhyrchu yn Braille neu ar CD sain), ac mae’n bosib y byddai angen rhoi cyfarwyddiadau i bobl ag anableddau dysgu yn llafar, gydag arddangosiadau unigol neu mewn fformat Hawdd ei Ddarllen.
· Addasu gweithdrefnau ar gyfer rhoi ar brawf ac asesu. 


Er enghraifft:
Byddai gweithiwr y mae ei fedrusrwydd llaw yn gyfyngedig sy’n gwneud cais am ddyrchafiad dan anfantais mewn prawf ysgrifenedig, felly mae’r cyflogwr yn rhoi prawf iddo ar lafar yn lle. 

· Darparu darllenwr neu ddehonglwr. 


Er enghraifft:
Mae cyflogwr yn trefnu i gydweithiwr ddarllen post copi caled i weithiwr â nam ar y golwg ar adegau penodol yn ystod y diwrnod gwaith. Neu fe all y cyflogwr gyflogi darllenwr.
· Darparu goruchwyliaeth neu gefnogaeth arall. 


Er enghraifft:
Mae cyflogwr yn darparu gweithiwr cefnogi neu’n trefnu help oddi wrth gydweithiwr, mewn amgylchiadau priodol, ar gyfer rhywun y mae ei anabledd yn arwain at ansicrwydd neu ddiffyg hyder.
· Caniatáu gweithiwr anabl i gymryd cyfnod o absenoldeb anabledd. 


Er enghraifft:
Mae gweithiwr sy’n dioddef o ganser angen derbyn triniaeth ac adsefydlu. Mae ei gyflogwr yn caniatáu cyfnod o absenoldeb anabledd ac yn caniatáu iddo ddychwelyd i’w swydd ar ddiwedd y cyfnod hwn.
· Cyfranogi mewn cynlluniau cyflogaeth dan gymorth, fel Work step. 


Er enghraifft:
Mae person yn gwneud cais am swydd fel cynorthwyydd swyddfa ar ôl peidio â gweithio ers sawl blwyddyn oherwydd iselder. Bu’n cymryd rhan mewn cynllun cyflogaeth dan gymorth, lle gwelodd hysbyseb am y swydd. Fel addasiad rhesymol, mae’r person yn gofyn i’r cyflogwr am ganiatâd i wneud galwadau ffôn personol at weithiwr cefnogi yn y cynllun yn ystod y diwrnod gwaith.
· Cyflogi gweithiwr cefnogi i gynorthwyo gweithiwr anabl. 


Er enghraifft:
Weithiau mae angen i weithiwr â nam ar y golwg wneud ymweliadau cartref at gleientiaid. Mae’r cyflogwr yn cyflogi gweithiwr cefnogi i’w gynorthwyo ar yr ymweliadau hyn.
· Addasu gweithdrefnau disgyblu neu weithdrefnau achwyn. 


Er enghraifft:
Mae gweithiwr ag anabledd dysgu yn cael caniatâd i fynd â ffrind (nad yw’n gweithio gydag ef) i’w ganlyn fel eiriolwr mewn cyfarfod â chyflogwr y person ynghylch achwyniad. Fel rheol, mae’r cyflogwr yn caniatáu i gydweithwyr yn unig hebrwng gweithwyr. Mae’r cyflogwr hefyd yn sicrhau bod y cyfarfod yn cael ei gynnal mewn modd nad yw’n rhoi’r gweithiwr anabl dan anfantais nac yn ei drin yn nawddoglyd.
· Addasu meini prawf dethol ar gyfer dileu swydd. 


Er enghraifft:
Mae gweithiwr sy’n dioddef o glefyd hunan-imiwn wedi bod yn absennol am sawl cyfnod byr yn ystod y flwyddyn oherwydd y cyflwr. Pan fo ei gyflogwr yn ystyried absenoldebau fel maen prawf i ddethol pobl ar gyfer dileu swyddi, nid yw’n cynnwys y cyfnodau hyn o absenoldeb yn ymwneud ag anabledd.
· Addasu trefniadau cyflog wedi’u seilio ar berfformiad. 


Er enghraifft:
Mae ar weithiwr anabl sy’n cael ei dalu ar ei allbwn yn unig angen seibiannau byr ychwanegol yn aml yn ystod ei ddiwrnod gwaith – rhywbeth y mae ei gyflogwr yn cytuno iddo fel addasiad rhesymol. Mae’n debygol o fod yn addasiad rhesymol pe bai ei gyflogwr yn ei dalu ar gyfradd cytunedig (e.e. ei gyfradd gyfartalog yr awr) am y seibiannau hyn.
Gall fod yn angenrheidiol ar adegau i’r cyflogwr gymryd cyfuniad o gamau. 

Er enghraifft:
Mae menyw sy’n ddall yn cael swydd newydd gyda’i chyflogwr mewn rhan anghyfarwydd o’r adeilad. Mae’r cyflogwr 
· yn trefnu cyfleusterau ar gyfer ei chi cymorth yn yr ardal newydd
· yn trefnu i’w chyfarwyddiadau newydd fod mewn Braille, ac
· yn darparu hyfforddiant cydraddoldeb anabledd i’r holl staff.
Mewn rhai sefyllfaoedd, ni fydd addasiad rhesymol yn gweithio heb gydweithrediad gweithwyr eraill. Mae’n debygol felly y gallai gweddill eich staff fod â rôl bwysig wrth helpu sicrhau bod addasiad rhesymol yn cael ei weithredu mewn gwirionedd. Mae’n rhaid i chi sicrhau bod hyn yn digwydd. Mae’n annhebygol y bydd dadlau fod addasiad yn afresymol oherwydd bod gweddill eich staff yn rhwystrol neu’n amharod eu cymwynas pan geisioch chi weithredu addasiad yn ‘amddiffyniad’ dilys i hawl dan gyfraith cydraddoldeb na wnaed addasiadau rhesymol. Byddai arnoch angen o leiaf gallu dangos eich bod wedi cymryd pob cam rhesymol i geisio datrys problem agwedd gweddill eich staff. 

Er enghraifft:
Mae cyflogwr yn sicrhau bod gan weithiwr sy’n dioddef o awtistiaeth ddiwrnod gwaith strwythuredig fel addasiad rhesymol. Fel rhan o’r addasiad rhesymol, cyfrifoldeb y cyflogwr yw sicrhau bod gweithwyr eraill yn cydweithredu â’r trefniad hwn.
Pe bai’r gweithiwr yn anghytuno y dylid cynnwys gweithwyr eraill, yna rhaid i chi beidio â thorri ei gyfrinachedd trwy ddweud wrth weithwyr eraill am sefyllfa'r gweithiwr anabl.
Pe bai gweithiwr yn amharod i roi gwybod i staff eraill, ac rydych chi o’r farn bod ar addasiad rhesymol angen cydweithrediad cydweithwyr y gweithiwr, yna esboniwch na allwch wneud yr addasiad oni bai ei fod yn barod i rywfaint o wybodaeth gael ei rhannu. Nid oes rhaid rhoi gwybodaeth fanwl am ei gyflwr, cyn belled â’i bod yn ddigon i esbonio i staff arall yr hyn sydd angen iddynt ei wneud.
Sefyllfaoedd penodol
Gwasanaethau cyflogaeth
Rhaid i ddarparwr gwasanaeth cyflogaeth beidio â gwahaniaethu’n anghyfreithlon yn erbyn pobl sy’n defnyddio ei wasanaethau neu sydd am wneud hynny. Mae mwy o wybodaeth am ystyr hyn yn yr Eirfa.
Ar ben hynny, mae gan ddarparwr gwasanaeth cyflogaeth ddyletswydd i wneud addasiadau rhesymol, ar wahân i pan fo’n darparu gwasanaeth galwedigaethol.
Mae’r ddyletswydd yn ‘rhagflaenorol’ i ddarparwyr gwasanaeth cyflogaeth, yn wahanol i gyflogwyr. Os ydych chi’n ddarparwr gwasanaeth cyflogaeth, golyga hyn na allwch chi aros nes mae person anabl am ddefnyddio’ch gwasanaethau, ond mae’n rhaid i chi feddwl ymlaen llaw (ac yn barhaus) am yr hyn a allai pobl anabl gydag ystod o namau fod ei angen yn rhesymol, fel pobl â nam ar y golwg, nam ar y clyw, nam symudedd, neu anabledd dysgu. 

Er enghraifft:
Mae asiantaeth cyflogaeth yn sicrhau bod ei gwefan yn hygyrch i bobl anabl a’i bod yn darparu gwybodaeth am gyfleoedd swyddi mewn amrywiaeth o fformatau gwahanol. Mae hefyd yn sicrhau bod ei staff wedi cael eu hyfforddi i gynorthwyo pobl anabl sy’n mynd ati i gael gwybodaeth am gyfleoedd swyddi.
Pensiynau galwedigaethol
Rhaid i gynlluniau pensiwn galwedigaethol beidio â gwahaniaethu’n anghyfreithlon yn erbyn pobl. Gallwch gael mwy o wybodaeth am yr hyn mae hyn yn ei olygu yng nghanllaw’r Comisiwn Cydraddoldeb a Hawliau Dynol: Yr hyn y mae cyfraith cydraddoldeb yn ei olygu i chi fel cyflogwr: cyflog a buddion.
Ar ben hynny, rhaid i gynllun pensiwn galwedigaethol wneud addasiadau rhesymol i unrhyw ddarpariaeth, faen prawf neu arfer mewn perthynas â’r cynllun sy’n rhoi person anabl dan anfantais sylweddol o’u cymharu â phobl nad ydynt yn anabl. 

Er enghraifft:
Mae rheolau cynllun cyflog terfynol cyflogwr yn darparu fod y swm mwyaf o bensiwn y gellir ei dderbyn wedi’i seilio ar gyflog yr aelod yn y flwyddyn olaf o weithio. Wedi iddo weithio’n amser llawn am 20 mlynedd, mae gweithiwr yn datblygu cyflwr sy’n ei arwain i gwtogi ar ei oriau gwaith ddwy flynedd cyn ei oedran pensiwn. Mae rheolau’r cynllun yn ei roi dan anfantais oherwydd ei anabledd, oherwydd bydd ei bensiwn yn cael ei gyfrifo ar ei gyflog rhan-amser yn unig. Mae’r ymddiriedolwyr yn penderfynu trosi cyflog rhan-amser y gweithiwr i swm gyfwerth amser llawn a chwtogi’n gyfatebol ar y cyfnod o weithio’n rhan-amser sy’n cyfrif at y pensiwn. Yn y modd hwn, bydd ei enillion amser llawn yn cael eu hystyried. Mae hyn yn debygol o fod yn addasiad rhesymol i’w wneud.
4. Yr hyn y dylid ei wneud pe bai rhywun yn dweud ei fod wedi dioddef gwahaniaethu
Pe bai gweithiwr yn dweud eich bod chi neu weithiwr arall rydych chi yn ei gyflogi, neu eich asiant, wedi gwahaniaethu’n anghyfreithlon yn ei erbyn mewn sefyllfa waith, eich cyfrifoldeb chi yw delio â’r gŵyn mewn modd sy’n darganfod a gafwyd gwahaniaethu anghyfreithlon, ac os felly, i unioni’r sefyllfa.
Mae’r canllaw hwn yn canolbwyntio ar agweddau cyfraith cydraddoldeb trin cwyn gweithiwr. Pe bai gweithiwr yn gwneud cwyn (a elwir yn aml yn ‘cyflwyno achwyniad’) am rywbeth arall yn y gwaith, nad yw’n gysylltiedig â nodwedd warchodedig, yna gallwch gael cyngor oddi wrth y Gwasanaeth Cynghori, Cymodi a Chyflafareddu (Acas) ynghylch sut i ddelio â hyn. Mae manylion cyswllt Acas yn Ffynonellau pellach ar gyfer gwybodaeth
a chyngor.
Gall gweithiwr:
· ddod â’i gŵyn atoch chi
· gwneud hawl yn y Tribiwnlys Cyflogaeth.
Nid dewis y naill neu’r llall sydd yma oherwydd mae gan y sawl sy’n gwneud cwyn hawl o hyd i wneud hawl yn y Tribiwnlys Cyflogaeth hyd yn oed os mai i chi y gwnaeth y gŵyn gyntaf. 

Mae’r rhan hon o’r canllaw yn cynnwys:
· Pe bai gweithiwr yn dod a’i gŵyn atoch chi
· Delio â’r gŵyn yn anffurfiol
· Pe bai gweithiwr yn gwneud cwyn ffurfiol
· Sicrhau mwy o wybodaeth am gynnwys pobl eraill wrth ddatrys y sefyllfa (a elwir yn aml yn ddulliau amgen o ddatrys anghydfod)
· Yr hyn y gallwch ei wneud pe baech yn darganfod achos o wahaniaethu anghyfreithlon
· Yr hyn y gallwch ei wneud pe baech yn darganfod nad oes achos o wahaniaethu 
anghyfreithlon
· Monitro’r canlyniad
· Y weithdrefn gwestiynau, y mae rhywun yn gallu ei defnyddio i gael mwy o wybodaeth 
gennych os ydynt o’r farn ei fod wedi dioddef gwahaniaethu anghyfreithlon, aflonyddu 
neu erledigaeth
· Pwyntiau allweddol am achosion gwahaniaethu mewn sefyllfa waith
· Lle mae hawl yn cael ei ddwyn
· Terfyn amser cyn dod â hawl
· Y safon a baich y profi
· Yr hyn y gall y Tribiwnlys Cyflogaeth eich gorchymyn i’w wneud
· Mwy o wybodaeth am amddiffyn achos Tribiwnlys Cyflogaeth
Awgrym am arfer da ar gyfer osgoi hawliadau ynghylch gwahaniaethu yn y gwaith a’u datrys
Mae gan weithiwr sy’n credu ei fod wedi dioddef gwahaniaethu anghyfreithlon hawl i wneud hawl Tribiwnlys Cyflogaeth.
Gall amddiffyn hawl Tribiwnlys Cyflogaeth gymryd amser maith, fod yn ddrud ac yn feichus, a gall effeithio’n niweidiol ar enw da eich sefydliad.
Mae’n debygol o fod yn fanteisiol i bawb geisio cywiro pethau cyn y bydd hawl yn cael ei gwneud i Dribiwnlys Cyflogaeth.
Os oes gennych weithdrefnau da ar gyfer datrys cwynion am wahaniaethu, mae’n bosib y gallwch osgoi’r person yn teimlo bod dwyn hawliad yn eich erbyn yn angenrheidiol.
Mae sicrhau eich gweithwyr y bydd cwynion am wahaniaethu anghyfreithlon yn cael eu hystyried o ddifrif, hyd yn oed os ydynt yn cael eu codi’n llai ffurfiol, y tu allan i’ch gweithdrefnau achwyn ffurfiol, yn ffactor pwysig ynghyd â’r sicrwydd y bydd rhywbeth yn digwydd i gywiro’r sefyllfa pe bai rhywun wedi gwahaniaethu’n anghyfreithiol.
Dywedwch wrth eich gweithwyr beth yw’r opsiynau ar gyfer dwyn gwahaniaethu anghyfreithlon i’ch sylw, a sut i ddefnyddio’ch gweithdrefnau, gan gynnwys:
6. trafod y sefyllfa’n anffurfiol gyda chi neu reolwr, a
7. defnyddio’ch gweithdrefnau achwyn ffurfiol.
Gwnewch yn eglur yr hyn fydd yn digwydd pe bai’r ymchwiliad yn dangos bod rhywun wedi gwahaniaethu’n anghyfreithlon yn erbyn rhywun arall:
8. y byddwch, pe bai angen, yn cymryd unrhyw gamau disgyblu sy’n briodol yn eich barn chi
9. y byddwch, pe bai angen, yn newid y modd rydych yn gwneud pethau fel na fydd yr un peth yn digwydd eto, ac yna sicrhau eich bod yn gwneud hyn.
Hefyd:
10. ystyriwch hyfforddiant cydraddoldeb i chi’ch hunan a / neu bobl sy’n gweithio i chi
11. meddyliwch am gael polisi cydraddoldeb.
Pe bai gweithiwr yn dod a’i gŵyn atoch chi
Mae gennych ddwy ffordd o ddatrys y sefyllfa:
· ceisio delio â’r gŵyn yn anffurfiol
· defnyddio’ch gweithdrefnau achwyn.
Mae’n bosib y byddwch hefyd am ddefnyddio pobl eraill i’ch helpu i ddatrys y sefyllfa trwy rywbeth fel cymodi neu gyfryngu. Gelwir hyn yn aml yn ‘ddull amgen o ddatrys anghydfod’ a dywed y canllaw hwn wrthych lle gallwch ddod o hyd i fwy o wybodaeth amdano.
Sicrhewch nad ydych chi’n gwahaniaethu’n anghyfreithlon yn erbyn unrhyw un drwy’r modd rydych yn ymateb i gŵyn. 

Er enghraifft:
Mae gweithiwr anabl sydd ag anabledd dysgu yn cwyno bod gweithiwr arall wedi gwahaniaethu yn ei erbyn. Mae’r cyflogwr yn cymryd yr hyn a ddywed y gweithiwr anabl yn llai o ddifrif na’r hyn a ddywed y gweithiwr arall wrth ymateb. Os mai anabledd dysgu’r person anabl sydd wrth wraidd agwedd y cyflogwr, yna mae hyn yn debygol o fod yn wahaniaethu anghyfreithlon.
Pe bai unrhyw un sy’n ymwneud â chwyn yn weithiwr anabl sydd angen addasiadau rhesymol i ddileu rhwystrau y byddent yn eu hwynebu fel arall wrth fod yn rhan o’r broses gwyno, mae’n rhaid i chi wneud y rhain. Gallwch ddarllen mwy am addasiadau rhesymol ym Mhennod 3.
Delio â’r gŵyn yn anffurfiol
Mae’n bosib y gallwch edrych ar y gŵyn a phenderfynu ar yr hyn i’w wneud heb yr angen i’ch gweithiwr wneud cwyn ffurfiol.
Os mai’r modd rydych chi a’ch sefydliad yn gwneud rhywbeth yw testun y gŵyn, meddyliwch am ei newid.
Os mai ymddygiad rheolwr neu gydweithwyr at y person yw’r broblem, mae’n bosib y gallai siarad yn anffurfiol â’r person neu’r bobl gysylltiedig cyn mynd cyn belled â gweithdrefnau ffurfiol.
Rhaid cael caniatâd y person a wnaeth y gŵyn cyn siarad â’r person arall yn anffurfiol.
Sicrhewch eich bod yn dweud canlyniad ei gŵyn anffurfiol wrth y gweithiwr, neu gallai wneud cwyn ffurfiol neu ddwyn hawl Tribiwnlys Cyflogaeth.
Pe bai gweithiwr yn gwneud cwyn ffurfiol
Pe bai gweithiwr yn gwneud cwyn ffurfiol, cyfeirir at hyn yn aml fel ‘achwyniad’.
Gallwch gael mwy o wybodaeth am ymchwilio i achwyniad a’i drin (p’un a ydynt yn ymwneud â gwahaniaethu neu faterion eraill y gweithle) oddi wrth Acas. Mae manylion cyswllt Acas yn Ffynonellau pellach ar gyfer gwybodaeth a chyngor.
Pe bai eich gweithiwr yn anfodlon ynghylch canlyniad gweithdrefn achwyn, yna mae ganddo hawl i apelio. 

Dull amgen o ddatrys anghydfod
Os ydych am gael help i ddatrys cwyn am wahaniaethu, gallech weld a fydd y person sy’n cwyno yn cytuno i’r hyn a elwir fel rheol yn ‘ddull amgen o ddatrys anghydfod’ neu ADR. Mae ADR yn cynnwys dod o hyd i fodd o ddatrys y gŵyn heb wrandawiad tribiwnlys ffurfiol. Ymhlith technegau ADR mae cyfryngu a chymodi.
Mewn cwynion yn ymwneud â sefyllfaoedd gwaith, gall hyn ddigwydd:
· fel rhan o broses anffurfiol
· pan ddefnyddir eich proses achwyniadau ffurfiol, neu
· cyn dwyn hawl Tribiwnlys Cyflogaeth neu ei benderfynu’n derfynol.
Mae gwahanol sefydliadau a allai o bosib helpu gyda hyn.
· Undebau Llafur
· Acas
· ADRnow, sef gwasanaeth gwybodaeth y mae’r Gynghrair Gwasanaethau Cynghori 
(ASA) yn ei redeg.
Ceir manylion cyswllt y sefydliadau hyn yn Ffynonellau pellach ar gyfer gwybodaeth
a chyngor.
Yr hyn y gallwch ei wneud pe baech yn darganfod achos o wahaniaethu anghyfreithlon
Bydd y camau a gymerwch yn dibynnu ar fanylion penodol yr achos a’i ddifrifoldeb. Dylech ystyried unrhyw amgylchiadau sydd wrth wraidd yr achos a chanlyniad achosion o’r fath yn y gorffennol. Gallech gymryd camau fel a ganlyn:
· Rhyw ffurf ar ddull amgen o ddatrys anghydfod (sydd wedi’i esbonio uchod).
· Hyfforddiant cydraddoldeb i’r sawl a wahaniaethodd.
· Camau disgyblu priodol (gall Acas roi mwy o wybodaeth i chi).
Yr hyn y gallwch ei wneud pe baech yn darganfod nad oedd achos o wahaniaethu anghyfreithlon
Pe bai eich ymchwiliad chi ac unrhyw apêl yn canfod nad oedd gwahaniaethu anghyfreithlon, yna mae arnoch angen dod o hyd i ffordd i bawb barhau i weithio gyda’i gilydd.
Mae’n bosib y byddwch yn gallu gwneud hyn eich hunan, neu fe all fod yn fuddiol cael help o’r tu allan, fel dull amgen o ddatrys anghydfod (sydd wedi’i esbonio uchod).
Monitro’r canlyniad
P’un a ydych yn penderfynu y bu gwahaniaethu anghyfreithlon ai peidio, sicrhewch nad ydych yn trin y gweithiwr a wnaeth y gŵyn yn wael. Er enghraifft, gall gorfodi’r gweithiwr a wnaeth y gŵyn i drosglwyddo i ran arall o’ch sefydliad (os yw’n ddigon mawr) fod yn erledigaeth. Fodd bynnag, pe bai’n gofyn am drosglwyddo, fe ddylech wneud hyn os ydych yn sicr mai dyma’r hyn y mae ar y gweithiwr ei eisiau mewn gwirionedd, ac nad yw’n arwydd na wnaethoch chi ddelio â’i gŵyn yn briodol.
Monitrwch y sefyllfa i sicrhau fod y gwahaniaethu anghyfreithlon (os gwnaethoch ddarganfod gwahaniaethu) wedi dod i ben ac nad yw’r gweithiwr a wnaeth y gŵyn yn cael ei erlid, nac unrhyw un a wnaeth ei gynorthwyo.
Os nad yw eich gweithiwr yn fodlon ar yr hyn a ddigwyddodd, yna mae’n bosib y bydd yn penderfynu dwyn hawl yn y Tribiwnlys Cyflogaeth.
Y weithdrefn gwestiynau
Pe bai gweithiwr yn teimlo ei fod wedi dioddef gwahaniaethu anghyfreithlon, aflonyddu neu erledigaeth yn erbyn cyfraith cydraddoldeb, yna gall gael gwybodaeth gennych chi i’w helpu i benderfynu p'un a yw ei hawl yn ddilys ai peidio.
Mae yna ffurflen benodol i’w helpu i wneud hyn, a gallwch ddod o hyd iddi yn http://www.equalities.gov.uk/news/equality_act_2010_forms_for_ob.aspx 
ond bydd ei gwestiynau yn dal i fod yn cyfrif hyd yn oed os nad yw yn defnyddio’r ffurflen, cyn belled â’i fod yn defnyddio’r un cwestiynau. Gelwir y ffurflen yn ‘holiadur' weithiau.
Pe baech yn derbyn cwestiynau oddi wrth rywun, nid oes gofyn cyfreithiol i chi ateb y cais nac ateb y cwestiynau, ond gall peidio ag ateb wneud niwed i’ch achos.
Gall y cwestiynau a’r atebion ffurfio rhan o’r dystiolaeth mewn achos wedi’i ddwyn dan Ddeddf Cydraddoldeb 2010.
Gall gweithiwr anfon y cwestiynau i chi cyn gwneud hawl i’r Tribiwnlys Cyflogaeth, neu ar yr un pryd, neu ar ôl anfon yr hawl.
Os yw’n anfon yn gynharach, yna mae’n rhaid i chi dderbyn y cwestiynau cyn pen tri mis o’r hyn a ddywed y gweithiwr oedd yn wahaniaethu anghyfreithlon. Pe bai hawl eisoes wedi’i gyflwyno i’r Tribiwnlys Cyflogaeth, yna mae’n rhaid i chi dderbyn y cwestiynau cyn pen 28 diwrnod o anfon y gŵyn at y Tribiwnlys Cyflogaeth.
Os nad ydych yn ymateb i’r cwestiynau cyn pen wyth wythnos o’u hanfon atoch chi, gall y Tribiwnlys Cyflogaeth gymryd hynny i ystyriaeth wrth gyrraedd ei benderfyniad. Gall y Tribiwnlys Cyflogaeth hefyd ystyried atebion sy’n aneglur neu sy’n osgoi ateb y cwestiwn.
· Mae yna eithriad i hyn. Ni all y Tribiwnlys Cyflogaeth ystyried methiant i ateb os yw 
person neu sefydliad yn datgan y gallai rhoi ateb niweidio achosion troseddol ac mae 
hyn yn rhesymol. Fel rheol, hawl mewn tribiwnlys neu lys sifil yn unig fyddai canlyniad 
torri cyfraith cydraddoldeb. Ambell waith, gall torri cyfraith cydraddoldeb arwain at 
gosb yn y llysoedd troseddol. Yn y sefyllfa honno, mae’n bosib y gall y person neu’r 
sefydliad wrthod ateb y cwestiynau, pe bai ateb yn ei argyhuddo ei hun, ac mae’n 
rhesymol iddo beidio ag ateb. Os ydych yn teimlo y gall hyn fod yn berthnasol i chi, fe 
ddylech gael mwy o gyngor am beth i’w wneud.
Pe bai rhywun sy’n gweithio i chi yn anfon cwestiynau atoch, rhaid i chi beidio â’i drin yn wael oherwydd iddo wneud hyn. Pe baech yn ei drin yn wael, byddai hynny, bron yn ddiamau, yn erledigaeth.
Pwyntiau allweddol am achosion gwahaniaethu mewn sefyllfa waith
Y pwyntiau allweddol y mae’r canllaw hwn yn eu hesbonio yw:
· Lle mae hawliau yn cael eu dwyn
· Terfyn amser cyn dwyn hawl
· Y safon a baich y profi
· Yr hyn y gall y Tribiwnlys Cyflogaeth eich gorchymyn i’w wneud
Lle mae hawliau yn cael eu dwyn
Gall Tribiwnlys Cyflogaeth benderfynu ynghylch cwyn sy’n ymwneud â gwahaniaethu anghyfreithlon mewn sefyllfa waith.
Gall Tribiwnlysoedd Cyflogaeth hefyd benderfynu achosion ynghylch:
· Cydgytundebau, sy’n gallu cwmpasu unrhyw delerau cyflogaeth, fel tâl neu fuddion 
eraill neu amodau gwaith.
· Achosion cyflog cyfartal a phensiynau galwedigaethol; gallwch ddarllen mwy am y 
rhain yng nghanllaw’r Comisiwn Cydraddoldeb a Hawliau Dynol. Yr hyn y mae cyfraith 
cydraddoldeb yn ei olygu i chi fel cyflogwr: cyflog a buddion.
· Gofynion y mae cyflogwr yn eu gosod ar rywun i wahaniaethu yn erbyn pobl fel rhan 
o’u swydd, er enghraifft, pe bai rhywun yn gweithio mewn siop, dweud wrtho am beidio 
â gweini ar gwsmeriaid â nodwedd warchodedig benodol.
Gall Tribiwnlys Cyflogaeth glywed achos oddi wrth aelod o’r lluoedd arfog os yw ei gŵyn gwasanaeth wedi’i phenderfynu yn unig,
Terfyn amser cyn dwyn hawl
Rhaid i weithiwr ddwyn ei hawl ymlaen cyn pen tri mis (namyn diwrnod) ers i’r gwahaniaethu anghyfreithlon honedig ddigwydd.
Mae dwy sefyllfa lle mae hyn ychydig yn wahanol:
· mewn achosion cyflog cyfartal, mae terfynau amser gwahanol yn berthnasol – gweler 
canllaw’r Comisiwn Cydraddoldeb a Hawliau Dynol: Yr hyn y mae cyfraith 
cydraddoldeb yn ei olygu i chi fel cyflogwr: cyflog a buddion.
· chwe mis (namyn diwrnod) yw’r terfyn amser ar gyfer achosion yn ymwneud â’r 
lluoedd arfog.
Pe bai gweithiwr yn dwyn hawliad yn ddiweddarach, y Tribiwnlys Cyflogaeth sydd i benderfynu a yw’n deg i bawb sydd â wnelo â’r achos, gan gynnwys y cyflogwr a’r gweithiwr, ganiatáu dwyn hawl yn ddiweddarach na hyn. 

Pan fo hawl yn ymwneud ag ymddygiad dros gyfnod o amser, mae’r terfyn amser yn dechrau pan ddaw’r ymddygiad i ben. 

Er enghraifft:
Mae cyflogwr yn gweithredu cynllun morgais ar gyfer cyplau priod yn unig. Gallai rhywun sy’n bartner sifil wneud hawl am wahaniaethu anghyfreithlon oherwydd cyfeiriadedd rhywiol i dribiwnlys ar unrhyw adeg tra mae’r cynllun yn parhau i weithredu o blaid cyplau priod neu cyn pen tri mis o’r cynllun yn dod i ben o ran ffafrio cyplau priod.
Pe bai’r gweithiwr yn cwyno am fethiant i wneud rhywbeth, er enghraifft, methiant i wneud addasiadau rhesymol, yna mae’r tri mis yn cychwyn pan benderfynwyd peidio â gwneud hynny. Os nad oes tystiolaeth gadarn o benderfyniad, yna ystyrir bod y penderfyniad wedi’i wneud naill ai:
· pan mae’r person a fethodd â gwneud y peth yn gwneud rhywbeth arall sy’n dangos 
nad oedd yn bwriadu ei wneud, neu
· ar ddiwedd y cyfnod pan ellid bod wedi disgwyl yn rhesymol iddo wneud y peth. 

Er enghraifft:
Mae defnyddiwr cadair olwyn yn gofyn i’w gyflogwr osod ramp i’w alluogi i fynd dros y cwrbyn rhwng y maes parcio a mynedfa’r swyddfa yn haws. Dywed y cyflogwr y bydd yn gwneud hyn ond ni chyflawnir unrhyw waith o gwbl. Yn dilyn cyfnod pan fyddai’n rhesymol i’r cyflogwr fod wedi comisiynu’r gwaith, er nad yw’r cyflogwr wedi gwneud penderfyniad positif i beidio â gosod ramp, mae’n bosib y bydd yn cael ei drin fel petai wedi gwneud y penderfyniad hwnnw. 

Gall tribiwnlys wrando ar hawl pe bai’n cael ei gyflwyno’r tu allan i’r terfyn amser pe bai’r tribiwnlys o’r farn y byddai’n ‘gyfiawn ac yn deg’ (yn deg i’r ddwy ochr) iddo wneud hyn.
Y safon a baich y profi
Y safon profi mewn achosion o wahaniaethu yw’r un arferol mewn achosion sifil (anhroseddol). Rhaid i’r ddwy ochr geisio profi bod ffeithiau eu hachos yn wir ar gydbwysedd tebygolrwydd, hynny yw, bod ei fersiwn nhw yn fwy na thebyg yn wir ym marn y tribiwnlys.
Os yw rhywun yn honni gwahaniaethu anghyfreithlon, aflonyddu neu erledigaeth yn eich erbyn, yna mae baich y profi yn dechrau gyda nhw. Rhaid iddynt brofi digon o ffeithiau i’r tribiwnlys benderfynu, heb unrhyw esboniad arall, fod y gwahaniaethu, yr aflonyddu neu’r erledigaeth wedi digwydd.
Unwaith iddynt wneud hyn, mae’r baich yn symud arnoch chi i ddangos nad oeddech chi neu rywun roeddech chi yn gyfrifol am eu gweithredoedd neu eu hesgeulustod wedi gwahaniaethu, aflonyddu ar neu erlid y person sy’n gwneud yr hawl.
Yr hyn y gall y Tribiwnlys Cyflogaeth eich gorchymyn i’w wneud
Pe baech chi’n colli’ch achos, gall y tribiwnlys orchymyn yr hyn a elwir yn unioni. 

Y prif gamau unioni sydd ar gael i’r Tribiwnlys Cyflogaeth yw:
· Gwneud datganiad eich bod wedi gwahaniaethu. 

· Pennu iawndal i’w dalu am y golled ariannol a ddioddefodd yr hawlydd (colli enillion, er 
enghraifft), ac iawndal am niwed i deimladau’r hawlydd. Nid oes terfyn uchaf cyfreithiol 
ar swm yr iawndal.
· Gwneud argymhelliad yn ei gwneud yn ofynnol i’r cyflogwr wneud rhywbeth penodol 
cyn pen amser penodol i ddileu neu i leihau’r effeithiau drwg y mae’r hawl wedi dangos 
sy’n bodoli ar yr unigolyn. 


Er enghraifft:
Darparu geirda neu dderbyn y person yn ôl i’w swydd, os yw’r tribiwnlys o’r farn y byddai hyn yn gweithio er gwaethaf yr hanes blaenorol.
Gall y Tribiwnlys Cyflogaeth hefyd wneud argymhelliad ei bod yn ofynnol i’r cyflogwr wneud rhywbeth penodol cyn pen amser penodol i ddileu neu i leihau’r effeithiau drwg y mae’r hawl wedi dangos sy’n bodoli ar y gweithlu ehangach (er nid mewn achosion cyflog cyfartal). Gallai hyn o bosib fod yn arbennig o berthnasol lle mae’r hawlydd eisoes wedi gadael y cyflogwr hwnnw, felly byddai unrhyw argymhelliad unigol yn ddibwynt. 

Er enghraifft:
· cyflwyno polisi cyfle cyfartal
· sicrhau bod ei bolisi aflonyddu yn cael ei roi ar waith yn fwy effeithiol 

· sefydlu panel adolygu i ddelio â chyfle cyfartal a gweithdrefnau aflonyddu / achwyn
· ailhyfforddi staff, neu 

· cyhoeddi’r meini prawf dethol a ddefnyddir ar gyfer trosglwyddo neu ddyrchafu staff. 

Os yw’r argymhelliad yn gysylltiedig ag unigolyn ac os nad yw’r cyflogwr yn gwneud yr hyn y dywedwyd wrtho am ei wneud, gall y tribiwnlys ei orchymyn i dalu iawndal, neu fwy o iawndal, i’r hawlydd yn lle hynny.
Mewn achosion o aflonyddu anuniongyrchol, pe baech yn gallu profi nad oeddech yn bwriadu i’r hyn a wnaethoch fod yn wahaniaethol, rhaid i’r tribiwnlys ystyried yr holl gamau unioni cyn edrych ar iawndal. 

Gall y tribiwnlys hefyd eich gorchymyn i dalu’r costau cyfreithiol a chostau’r person sy’n dwyn yr hawliad ar ben eich costau cyfreithiol eich hunan, er nad yw hyn yn digwydd yn aml mewn achosion Tribiwnlys Cyflogaeth.
Setlo anghydfod

Gall dechrau achos cyfreithiol fod yn brofiad blinderus a chymryd amser. Efallai y byddai er lles pawb i geisio setlo anghydfod h.y. dod i gytundeb gyda’ch gweithiwr ble fo’n bosibl, er mwyn osgoi mynd i wrandawiad tribiwnlys cyflogaeth (neu i’r llys os yw’r achos yn ymwneud â chynllun pensiwn galwedigaethol). Mae tair ffordd o setlo anghydfod:

· Cytundeb rhyngoch chi a’r gweithiwr
· Gwasanaeth cymodi Acas
· Cytundeb cyfaddawd cymhwyso
Cytundeb rhyngoch chi a’r gweithiwr
Cyn i’ch gweithiwr gyflwyno hawliad yn y tribiwnlys cyflogaeth, gallwch gytuno i setlo anghydfod yn uniongyrchol â nhw. Gall cytundeb i setlo anghydfod gynnwys unrhyw amodau y byddwch yn cytuno arnynt gyda’r gweithiwr a gall gynnwys iawndal, gweithredu yn y dyfodol gennych chi a’r gweithiwr a materion cyfreithiol eraill.

Enghraifft

Mae gweithiwr yn codi cwyn gyda’i chyflogwr yn ymwneud â methiant i gyflawni addasiadau rhesymol. Mae’r cyflogwr yn ymchwilio i gwyn y gweithiwr ac yn ategu’r achwyniad. Mae’r cyflogwr yn cytuno â ’r gweithiwr i sefydlu’r addasiadau rhesymol ac yn cynnig ymddiheuriad ysgrifenedig iddi, y mae’n ei dderbyn.

Acas
Gallech hefyd geisio cymorth gan Acas, sy’n cynnig gwasanaeth cymodi i bartïon mewn anghydfod, p’un a wnaethpwyd hawliad i dribiwnlys cyflogaeth neu beidio.

Enghraifft

Mae gweithiwr yn codi cwyn gyda’i chyflogwr gan honni gwahaniaethu ar sail rhyw. Mae’r cyflogwr yn gwrthod ei hachwyniad. Mae’n cyflwyno hawliad i’r tribiwnlys, ond cyn y gwrandawiad mae’n ceisio cymorth gan Acas i gymodi’r anghydfod. O ganlyniad i’r cymodi, mae’r gweithiwr a’i chyflogwr yn cytuno i setlo’r hawliad ar amodau sy’n ddymunol i'r ddau.

Cytundeb cyfaddawd cymhwyso
Gallwch chi a’r gweithiwr setlo hawliad neu hawliad posibl i’r tribiwnlys cyflogaeth trwy ‘gontract cyfaddawd cymhwyso’. Mae yna amodau penodol y mae’n rhaid eu bodloni er mwyn setlo hawliad fel hyn:  

· rhaid i’r cytundeb fod yn ysgrifenedig
· rhaid teilwra’r amodau yn y cytundeb i amodau’r hawliad
· rhaid i’r gweithiwr fod wedi derbyn cyngor cyfreithiol ynglŷn ag amodau’r cytundeb gan gynghorydd annibynnol sydd wedi ei yswirio yn erbyn y risg o hawliad yn deillio o’r cyngor hwnnw 

· rhaid i’r sawl sy’n darparu’r gweithiwr â chyngor cyfreithiol annibynnol ar y cytundeb cyfaddawd fod yn gyfreithiwr, cynrychiolydd undeb llafur gydag awdurdod ysgrifenedig gan yr undeb llafur neu’n weithiwr canolfan gynghori gydag awdurdod ysgrifenedig gan y ganolfan i roi’r cyngor hwn.
Mwy o wybodaeth am amddiffyn achos Tribiwnlys Cyflogaeth
Gallwch ddarganfod mwy am yr hyn y dylid ei wneud pe bai rhywun yn dwyn achos Tribiwnlys Cyflogaeth yn eich erbyn oddi wrth:
· Yng Nghymru a Lloegr: Cyswllt Busnes – gweler Ffynonellau pellach ar gyfer 
gwybodaeth a chyngor am fanylion cyswllt.
· Yn yr Alban: Business Gateway Scotland – gweler Ffynonellau pellach ar gyfer 
gwybodaeth a chyngor am fanylion cyswllt.
5. Ffynonellau pellach ar gyfer gwybodaeth a chyngor
Comisiwn Cydraddoldeb a Hawliau Dynol:
Yr eiriolydd annibynnol dros gydraddoldeb a hawliau dynol ym Mhrydain yw’r Comisiwn Cydraddoldeb a Hawliau Dynol. Ei nod yw ceisio lleihau anghydraddoldeb, dileu gwahaniaethu, cryfhau cysylltiadau da rhwng pobl a hyrwyddo ac amddiffyn hawliau dynol. Mae llinellau cymorth y Comisiwn Cydraddoldeb a Hawliau Dynol yn cynghori unigolion a sefydliadau fel cyflogwyr a darparwyr gwasanaeth.
Gwefan: www.equalityhumanrights.com
Llinell gymorth - Lloegr
E-bost: info@equalityhumanrights.com
Ffôn: 0845 604 6610
Ffôn testun: 0845 604 6620
Ffacs: 0845 604 6630
08:00–18:00 dydd Llun i ddydd Gwener
Llinell gymorth - Cymru
E-bost: wales@equalityhumanrights.com
Ffôn: 0845 604 8810
Ffôn testun: 0845 604 8820
Ffacs: 0845 604 8830
08:00–18:00 dydd Llun i ddydd Gwener
Llinell gymorth – Yr Alban
E-bost: scotland@equalityhumanrights.com
Ffôn: 0845 604 5510
Ffôn testun: 0845 604 5520
Ffacs: 0845 604 5530
08:00–18:00 dydd Llun i ddydd Gwener
Acas – y Gwasanaeth Cynghori, Cymodi a Chyflafareddu Annibynnol:
Nod Acas yw gwella sefydliadau a bywyd gwaith trwy berthnasoedd cyflogaeth gwell. Mae’n darparu cyngor diduedd, hyfforddiant, gwybodaeth ac ystod o wasanaethau datrys problemau.
Gwefan: www.acas.org.uk
Ffôn: 08457 47 47 47 (dydd Llun i ddydd Gwener: 08:00–20:00; dydd Sadwrn: 09:00–13:00)

Mynediad i Waith
Gall Mynediad i Waith helpu pobl anabl neu eu cyflogwyr os yw eu cyflwr neu eu hanabledd yn effeithio ar ba mor hawdd yw gwneud eu swydd neu gael swydd. Mae’n rhoi cyngor a chymorth gyda chostau ychwanegol a all godi oherwydd anghenion penodol.
Gwefan: 
www.direct.gov.uk/en/disabledpeople/employmentsupport/workschemesandprogrammes
Llundain, Dwyrain Lloegr a De-ddwyrain Lloegr:
Ffôn: 020 8426 3110
E-bost: atwosu.london@jobcentreplus.gsi.gov.uk
Cymru, De-orllewin Lloegr, Gorllewin Canolbarth Lloegr a Dwyrain Canolbarth Lloegr:
Ffôn: 02920 423 29
E-bost: atwosu.cardiff@jobcentreplus.gsi.gov.uk
Yr Alban, Gogledd-orllewin Lloegr, Gogledd-ddwyrain Lloegr a Swydd Efrog a  Glannau Humber: 
Ffôn: 0141 950 5327
E-bost: atwosu.glasgow@jobcentreplus.gsi.gov.uk
Cymdeithas Pobl Broffesiynol Anabl (ADP):
Mae gwefan ADP yn cynnig cyngor, cefnogaeth, adnoddau a gwybodaeth gyffredinol ar gyfer pobl broffesiynol, entrepreneuriaid a chyflogwyr anabl.
Gwefan: www.adp.org.uk
Ffôn: 01204 431638 (gwasanaeth peiriant ateb yn unig)
Ffacs: 01204 431638
E-bost: info@adp.org.uk
Siambr Fasnach Prydain (BCC): 
Y BCC yw’r corff cenedlaethol ar gyfer rhwydwaith o Siambrau Masnach achrededig ledled y DU; mae pob Siambr yn darparu cynrychiolaeth, gwasanaethau, gwybodaeth a chyfarwyddyd i’w haelodau.
Gwefan: www.britishchambers.org.uk
Ffôn: 020 7654 5800
Ffacs: 020 7654 5819
E-bost: info@britishchambers.org.uk
Consortiwm Manwerthu Prydain (BRC): 

Cymdeithas fasnach yw’r BRC, sy’n cynrychioli ystod eang o fanwerthwyr. Mae’n darparu cyngor a gwybodaeth i’w haelodau.
Gwefan: www.brc.org.uk
Ffôn:
 020 7854 8900
Ffacs:
 020 7854 8901

Yr Adran Busnes, Arloesedd a Sgiliau (BIS):
BIS yw adran llywodraeth y DU sy’n gyfrifol am fasnach, twf busnesau, cyfraith cwmnïau a chyflogaeth a datblygiad economaidd rhanbarthol.
Gwefan: www.bis.gov.uk
Ffôn: 020 7215 5000

Porth Busnes:
Porth Busnes sy’n darparu help ymarferol, cyngor a chefnogaeth ar gyfer busnesau newydd a busnesau sy’n tyfu yn yr Alban.
Gwefan: www.bgateway.com
Ffôn: 0845 609 6611

Busnes yn y Gymuned: 
Mae Busnes yn y Gymuned yn ysgogi busnesau er gwell, gan weithio i wella busnesau o ran telerau eu cyfrifoldeb i’r gymuned leol a’r gymuned fyd-eang ac yn helpu i weithio tuag at ddyfodol cynaliadwy.
Gwefan: www.bitc.org.uk
Ffôn: 020 7566 8650
E-bost: information@bitc.org.uk
Twitter: @BITC1
Cyswllt Busnes:
Gwasanaeth cyngor a chefnogaeth busnes rhad ac am ddim yw Cyswllt Busnes; mae ar gael ar-lein a thrwy gynghorwyr lleol.
Gwefan: www.businesslink.gov.uk
Ffôn: 0845 600 9 006 
Minicom: 0845 606 2666

Sefydliad Siartredig Personél a Datblygu (CIPD):
Y CIPD yw corff mwyaf Ewrop ym maes proffesiynol datblygu adnoddau dynol, gyda dros 135,000 o aelodau. Mae’n cefnogi ac yn datblygu’r sawl sy’n gyfrifol am reoli a datblygu pobl mewn sefydliadau.
Gwefan: www.cipd.co.uk
Ffôn: 020 8612 6208

ChildcareLink:
Mae ChildcareLink yn darparu manylion darparwyr gofal plant lleol ar gyfer gweithwyr a chyflogwyr, yn ogystal â gwybodaeth gyffredinol am ofal plant.
Gwefan: www.childcarelink.gov.uk
Ffôn: 0800 2346 346

Close the Gap Scotland:
Mae Close the Gap Scotland yn gweithio i gau’r bwlch cyflog rhwng y rhywiau trwy weithio gyda chwmnïau ac undebau llafur yn ogystal â chynnal ymchwil i ddangos y bwlch cyflog rhwng y rhywiau.
Gwefan: www.closethegap.org.uk
Ffôn: 0141 337 8131

Cydffederasiwn Diwydiant Prydain (CBI):
Y CBI yw sefydliad busnes mwyaf blaengar Prydain, yn siarad dros tua 240,000 o fusnesau sy’n cyflogi ar y cyd tua thraean o weithlu’r sector preifat.
Gwefan: www.cbi.org.uk
Ffôn: 020 7379 7400

Directgov: 
Directgov yw gwasanaeth digidol llywodraeth y DU ar gyfer pobl yng Nghymru a Lloegr. Mae’n darparu gwybodaeth a chyngor ymarferol am wasanaethau cyhoeddus, gan eu dwyn i gyd ynghyd mewn un lle. 

Gwefan: www.direct.gov.uk
EEF:
Sefydliad aelodaeth yw EEF sy’n darparu gwasanaethau busnes i helpu aelodau i reoli pobl, prosesau, amgylchedd a mwy, fel bod aelodau yn gallu bodloni eu hymrwymiadau rheoleiddiol.
Gwefan: www.eef.org.uk
Ffôn: 020 7222 7777 
Ffacs: 020 7222 2782

Fforwm Cyflogwyr ar Oedran (EFA):
Rhwydwaith annibynnol o gyflogwyr blaengar sy’n cydnabod gwerth gweithlu ag amrywiaeth oedran yw EFA. Yn ogystal â chefnogi cyflogwyr, mae’r EFA yn dylanwadu ar y Llywodraeth, busnesau ac undebau llafur, gan ymgyrchu am newid ymarferol go iawn wrth atal gwahaniaethu ar sail oedran yn y gwaith ac yn y farchnad swyddi.
Gwefan: www.efa.org.uk
Ffôn: 0845 456 2495
E-bost: efa@efa.org.uk
Fforwm y Cyflogwyr ar Gred (EFB):
Mae EFB yn cynnig cyfarwyddyd ymarferol i gyflogwyr ac mae’n rhannu arfer da ynghylch materion fel codau gwisg, gwyliau crefyddol, y gydberthynas rhwng cred grefyddol a meysydd amrywiaeth eraill a gwrthdaro yn y gweithle. Nid yw’r fforwm yn gysylltiedig ag unrhyw grŵp crefyddol neu gred athronyddol.
Gwefan: www.efbelief.org.uk
Ffôn: 0207785 6533
E-bost: info@efbelief.org.uk
Fforwm y Cyflogwyr ar Anabledd (EFD):
EFD yw’r sefydliad cyflogwyr mwyaf blaengar yn y byd sy’n canolbwyntio ar anabledd wrth iddo effeithio ar fusnes.
Gwefan: www.efd.org.uk
Ffôn: 020 7403 3020
E-bost: enquiries@staging.efd.org.uk
Equality Britain:
Nod Equality Britain yw hyrwyddo cyfleoedd mewn cyflogaeth, addysg, tai a chwaraeon i bobl o leiafrifoedd ethnig.
Gwefan: www.equalitybritain.co.uk
Ffôn: 0151 707 6688

Ffederasiwn Busnesau Bach (FSB):
Mae’r FSB yn gweithio i amddiffyn, hyrwyddo a hybu buddion y sawl sy’n hunangyflogedig a’r sector busnesau bach. Mae’n darparu amrywiaeth o wasanaethau i aelodau.
Gwefan: www.fsb.org.uk
Ffôn: 01253 336 000
Ffacs: 01253 348 046

Cymorth Hyblyg i Fusnes:
Mae Cymorth Hyblyg i Fusnes yn darparu gwybodaeth a chyngor i fusnesau yng Nghymru ym mhob maes masnach, yn gweithio gydag arbenigwyr yn y Llywodraeth i helpu busnesau ehangu, arbed amser ac arian gan allu manteisio ar fynediad sydyn at gyngor eglur, syml a dibynadwy.
Gwefan: www.business-support-wales.gov.uk
Ffôn: 03000 6 03000
E-bost: businesssupport@wales.gsi.gov.uk
Yr Ymddiriedolaeth Rhywedd
Yr Ymddiriedolaeth Rhywedd yw elusen fwyaf y DU sy’n gweithio i gefnogi pobl Trawsrywiol, y sawl sy’n dioddef o Dysphoria Rhyw a phobl Trawsrhyweddol neu’r sawl sy’n cael eu heffeithio gan faterion hunaniaeth o ran rhywedd. Mae’n darparu hyfforddiant a gwybodaeth i gyflogwyr a sefydliadau ac mae ganddi linell gymorth.
Gwefan: www.gendertrust.org.uk
Ffôn: 0845 231 0505

Gender Identity Research and Education Society (GIRES):
Mae GIRES yn darparu ystod eang o wybodaeth a hyfforddiant i bobl Traws, eu teuluoedd a phobl broffesiynol sy’n gofalu amdanynt. 
Gwefan: www.gires.org.uk
Ffôn: 01372 801 554
Ffacs: 01372 272 297
E-bost: info@adp.org.uk
Swyddfa Cydraddoldebau’r Llywodraeth (GEO): 
Y GEO yw adran y Llywodraeth sy'n gyfrifol am ddeddfwriaeth a pholisi cydraddoldebau yn y DU.
Gwefan: www.equalities.gov.uk
Ffôn: 0303 444 0000

Yr Awdurdod Gweithredol Iechyd a Diogelwch (HSE):
Mae’r HSE yn darparu gwybodaeth a chyfarwyddyd am iechyd a diogelwch.
Gwefan: www.hse.gov.uk
Ffôn: 08701 545 500
E-bost: hseinformationservices@natbrit.com
Meddwl Iach yn y Gwaith:
Menter yng Nghymru yw Meddwl Iach yn y Gwaith i helpu i atal absenoldeb o’r gwaith oherwydd afiechydon cysylltiedig â straen trwy wella lles gweithwyr.
Gwefan: www.healthymindsatwork.org.uk
E-bost: info@healthymindsatwork.org.uk
Buddsoddwyr mewn Pobl (BmP):
Mae BmP yn cynnig offeryn gwella busnes sydd wedi’i lunio i helpu pob math o sefydliadau i ddatblygu perfformiad trwy ei bobl. Mae’n darparu asesiadau wedi’u haddasu’n benodol a’u llunio i gefnogi sefydliadau wrth gynllunio strategaethau effeithiol, eu rhoi ar waith a’u gwerthuso ac mae’n berthnasol i sefydliadau o bob maint a sector.
Gwefan: www.investorsinpeople.co.uk
Ffôn: 020 7467 1900
E-bost: info@investorsinpeople.co.uk
Mindful Employer:
Mae Mindful Employer yn darparu gwybodaeth, cyngor a chefnogaeth ymarferol i bobl y mae eu hiechyd meddwl yn effeithio ar eu gallu i ddod o hyd i waith neu i barhau mewn swydd, hyfforddiant, addysg a gwaith gwirfoddol.
Gwefan: www.mindfulemployer.net
Ffôn: 01392 208 833
E-bost: info@mindfulemployer.net
Opportunity Now:
Sefydliad aelodaeth yw Opportunity Now, yn cynrychioli cyflogwyr sydd am sicrhau cynhwysiant i fenywod, gan gefnogi eu potensial i fod mor brysur yn economaidd â dynion. Mae Opportunity Now yn rhan o Fusnes yn y Gymuned.
Gwefan: www.opportunity.org.uk
Ffôn: 0207 566 8650

Press for Change (PfC):
Sefydliad lobïo gwleidyddol ac addysgol yw PfC. Mae’n ymgyrchu am gydraddoldeb a hawliau dynol i’r holl bobl Traws yn y DU trwy ddeddfwriaeth a newid cymdeithasol. Mae’n darparu cyngor cyfreithiol, hyfforddiant ac ymgynghoriad i gyflogwyr a sefydliadau yn ogystal â chynnal ymchwil wedi’i gomisiynu.
Gwefan: www.transequality.co.uk / www.pfc.org.uk
Ffôn: 0161 432 1915 (10:00–17:00, dydd Iau yn unig nes clywir yn wahanol)
E-bost: transequality@pfc.org.uk
Race for Opportunity (RfO):
Rhwydwaith o sefydliadau’r sector preifat a’r sector cyhoeddus yw’r RfO, sy’n gweithio ledled y DU i hybu’r achos busnes dros hil ac amrywiaeth. Mae’n rhan o Fusnes yn y Gymuned.
Gwefan: www.raceforopportunity.org.uk
Ffôn: 0207 566 8716

Canolfan Iechyd Meddwl Sainsbury:
Mae Canolfan Iechyd Meddwl Sainsbury yn gweithio i wella ansawdd bywyd pobl sydd â chyflyrau iechyd meddwl. Maent yn cynnal ymchwil, gwaith polisi a dadansoddi i wella arfer a dylanwadu ar bolisi mewn iechyd meddwl yn ogystal â gwasanaethau cyhoeddus.
Gwefan: www.scmh.org.uk
Ffôn: 020 7827 8300
E-bost: contact@scmh.org.uk
Small Business UK:
Mae Small Business UK yn darparu adnoddau, cynhyrchion a gwasanaethau i berchnogion busnesau bach a’r rheini sydd newydd gychwyn eu busnes. Mae’n cynnig cyngor ar-lein rhad ac am ddim fel erthyglau newyddion, canllawiau, gair i gall ac ysgrifau nodwedd i helpu pobl sefydlu a rhedeg busnesau bach.
Gwefan: www.smallbusiness.co.uk
Ffôn: 020 7250 7010 

Stonewall:
Stonewall yw elusen lesbiad, hoyw a deurywiol mwyaf blaengar y DU ac mae’n ymgyrchu, yn lobïo ac yn cynnal gwaith ymchwil yn ogystal â darparu gwasanaeth gwybodaeth rhad ac am ddim ar gyfer unigolion, sefydliadau a chyflogwyr.
Gwefan: www.stonewall.org.uk
Ffôn: 08000 50 20 20
E-bost: info@stonewall.org.uk
Rhwydwaith Oed a Chyflogaeth (TAEN):
Elusen annibynnol yw hon a’i chenhadaeth yw hybu marchnad swyddi effeithiol sy’n gwasanaethu anghenion pobl canol oed a hŷn, cyflogwyr a’r economi.
Gwefan: www.taen.org.uk
Ffôn: 020 7843 1590

TUC – Cyngres yr Undebau Llafur (Cymru a Lloegr):
Gyda 59 o undebau sy’n aelodau, yn cynrychioli dros chwe miliwn a hanner o bobl sy’n gweithio, mae’r TUC yn ymgyrchu dros chwarae teg yn y gwaith ac am gyfiawnder cymdeithasol gartref a thramor.
Gwefan: www.tuc.org.uk
Ffôn: 020 7636 4030

Scottish Trades Union Congress (STUC):
Gwefan: www.stuc.org.uk
Ffôn: 0141 337 8100 
E-bost: info@stuc.org.uk
Hyfforddi i Ennill:
Cyngor ac adnoddau i fusnesau sy’n edrych am gefnogaeth wrth hyfforddi eu staff.
Gwefan: www.traintogain.gov.uk
Ffôn: 0845 600 9006

Teuluoedd sy’n Gweithio:
Sefydliad cydbwysedd rhwng bywyd a gwaith yw Teuluoedd sy’n Gweithio, yn helpu plant, rhieni sy’n gweithio a gofalwyr a’u cyflogwyr i ddod o hyd i well cydbwysedd yn y cartref ac yn y gwaith.
Gwefan: www.workingfamilies.org.uk
Ffôn: 0800 013 0313
E-bost: office@workingfamilies.org.uk
Doethwaith:
Nod Doethwaith yw gwneud y DU yn un o’r economïau mwyaf blaengar yn y byd trwy annog mabwysiadu arferion gweithio callach yn fwy eang er mwyn ennill cynhyrchiant gwell a chydbwyso pwysau rhwng y cartref a’r gwaith. 

Gwefan: www.workwiseuk.org
Ffôn: 01252 311 557
E-bost: enquiries@workwiseuk.org
6. Geirfa
lleoliad hygyrch
Adeilad a adeiladwyd a/neu a newidiwyd i sicrhau y gall pobl, gan gynnwys pobl anabl, fynd i mewn iddo a symud o gwmpas yn rhydd a manteisio ar ei ddigwyddiadau a’i gyfleusterau.
Deddf
Deddf neu ddarn o ddeddfwriaeth a gaiff ei phasio gan Dŷ’r Cyffredin a Thŷ’r Arglwyddi ac y cytunwyd arni gan y Goron, sydd wedyn yn dod yn rhan o gyfraith statudol (hy mae’n cael ei deddfu)
gweithredu cadarnhaol
Camau cadarnhaol a gymerir i gynyddu cyfranogiad gan grwpiau sy’n cael eu tangynrychioli yn y gweithle. Gallai gynnwys ymadroddion fel gweithredu cadarnhaol a gwahaniaethu cadarnhaol. Nid yw’r ymadrodd, sy’n deillio o Unol Daleithiau America, yn cael ei ddefnyddio yn y Ddeddf Cydraddoldeb.
oedran
Mae hyn yn cyfeirio at berson yn perthyn i grŵp oed arbennig, a allai olygu pobl o’r un oed (e.e. rhai 32 oed) neu ystod o oedrannau (e.e. rhai 18-30 oed, ‘pobl ganol oed’ neu bobl dros 50).
asiant
Person sydd ag awdurdod i weithredu ar ran un arall (‘y pennaeth’) ond nad yw’n gyflogai nac yn weithiwr a gyflogir gan y cyflogwr.
fformat amgen
Fformatau cyfryngau sy’n hygyrch i bobl anabl gyda namau penodol, er enghraifft Braille, disgrifiad sain, is-deitlau a Darllen Hawdd.
lluoedd arfog
Mae hyn yn cyfeirio at bobl o fewn y gwasanaeth milwrol.
cysylltiedig â
Defnyddir hyn mewn sefyllfa lle nad y rheswm y mae ymgeisydd am swydd neu weithiwr yn un y gwahaniaethir yn ei erbyn yw oherwydd bod ganddo nodwedd warchodedig yn arbennig, ond oherwydd ei fod yn ‘gysylltiedig â’ pherson arall sydd â’r nodwedd warchodedig honno ei hun, e.e y person arall yw ei ffrind neu berthynas. Er enghraifft, mae cyflogwr yn penderfynu peidio â recriwtio gweithiwr nad yw’n anabl oherwydd mae ganddynt blentyn anabl. Cyfeirir at hyn weithiau fel gwahaniaethau ‘drwy gysylltiad’.
cysylltiad, drwy 
Fel yn ‘gwahaniaethu drwy gysylltiad’. Gweler cysylltiedig â.
cymorth cynorthwyol
Darn arbennig o offer fel arfer i wella hygyrchedd.

gwasanaeth cynorthwyol
Gwasanaeth i wella mynediad at rywbeth sy’n aml yn cynnwys darparu cynorthwyydd

rhwystrau
Yn y canllaw hwn, mae’r gair hwn yn cyfeirio at rwystrau a ddaw i atal cydraddoldeb i weithwyr anabl, a gweithwyr eraill yn cael eu rhoi o dan anfantais oherwydd eu nodweddion gwarchodedig. Oni bai y nodir yn benodol, nid yw ‘rhwystrau’ yn golygu rhwystrau corfforol yn unig. I gael mwy am rwystrau mewn perthynas â gweithwyr anabl, gweler y ddyletswydd i wneud addasiadau rhesymol.
Mesur
Deddf ddrafft, nad yw wedi ei phasio gan y Senedd.

baich y profi
Mae hyn yn cyfeirio at ai mater i’r gweithiwr, mewn Tribiwnlys Cyflogaeth, yw profi bod gwahaniaethu wedi digwydd neu ai mater i’r cyflogwr ei wrthbrofi. A siarad yn fras, rhaid i weithiwr brofi ffeithiau sydd, os nad ydynt wedi’u hegluro, yn arwydd o wahaniaethu. Mae baich y profi yn symud wedyn at y cyflogwr i brofi na fu unrhyw wahaniaethu. Os na all y cyflogwr brofi wedyn y bu unrhyw wahaniaethu, bydd y gweithiwr yn ennill ei achos.

elusen
Corff (corfforaethol neu ddim) sydd i bwrpas elusennol statudol ac sy’n darparu budd i’r cyhoedd.

Cod Ymarfer
Dogfen ganllaw statudol y mae’n rhaid ei chymryd i ystyriaeth gan lysoedd a thribiwnlysoedd wrth gymhwyso’r gyfraith ac a all gynorthwyo pobl i ddeall a chydymffurfio gyda’r gyfraith.

cymharydd
Mae gwahaniaethu uniongyrchol yn digwydd pan mae cyflogwr yn trin ymgeisydd am swydd neu weithiwr yn llai ffafriol nag y mae’n trin neu y byddai’n trin gweithiwr arall mewn amgylchiadau tebyg oherwydd nodwedd warchodedig. Gelwir y gweithiwr y mae’r ymgeisydd am swydd neu’r gweithiwr yn cymharu eu triniaeth ag ef yn ‘gymharydd’. Weithiau nid oes cymharydd, ond gallai’r gweithiwr ddal i honni y byddai gweithiwr arall heb ei nodwedd warchodedig, wedi cael ei drin yn well gan y cyflogwr. Mae hyn yn gymharydd ‘damcaniaethol’.

gweithiwr contract
O dan y Ddeddf Cydraddoldeb, mae gan hyn ystyr arbennig. Mae’n golygu person a anfonir gan ei gyflogwr i wneud gwaith i rywun arall (y ‘pennaeth’) o dan gontract rhwng y cyflogwr a’r pennaeth. Er enghraifft, gallai person a gyflogir gan asiantaeth i weithio i rywun arall (‘defnyddiwr yn y pen draw’) neu berson a gyflogir gan gwmni wedi’i breifateiddio i weithio ar wasanaethau wedi’u contractio allan i awdurdod cyhoeddus, fod yn weithiwr contract. Mae’r Ddeddf Cydraddoldeb yn ei gwneud yn anghyfreithlon i’r pennaeth wahaniaethu yn erbyn y gweithiwr contract.

diogelu data
Gwneir darpariaeth ar gyfer rhagofalon ynghylch data personol mewn statud, Deddf Diogelu Data 1998 yn bennaf.

gwahaniaethu uniongyrchol
Trin person yn llai ffafriol o’i gymharu â pherson arall oherwydd nodwedd warchodedig. Gallai hon fod eu nodwedd warchodedig efei hun, neu nodwedd warchodedig rhywun arall, e.e rhywun y maent yn gysylltiedig ag ef. Mae trin rhywun yn llai ffafriol oherwydd bod y cyflogwr yn tybio’n anghywir bod ganddynt nodwedd warchodedig yn wahaniaethu uniongyrchol hefyd.

anabledd
Mae gan berson anabledd os oes ganddo nam corfforol neu feddyliol sy’n cael effaith niweidiol sylweddol a thymor hir ar allu’r person hwnnw i gyflawni gweithgareddau arferol o ddydd i ddydd.

person anabl
Rhywun sydd â nam corfforol neu feddyliol sy’n cael effaith niweidiol sylweddol a thymor hir ar ei allu i gyflawni gweithgareddau arferol o ddydd i ddydd.

anfantais
Niwed neu nam – rhywbeth y gallai’r unigolyn yr effeithir arno ystyried yn rhesymol sy’n newid ei sefyllfa er gwaeth.

gwahaniaethu yn deillio o
Pan mae person yn cael ei drin yn anffafriol oherwydd anabledd 
rhywbeth sy’n codi o ganlyniad i’w anabledd, e.e. mae
cyflogwr yn diswyddo gweithiwr oherwydd hyd yr 

amser y mae wedi bod ar absenoldeb salwch. Y rheswm y mae’r gweithiwr wedi bod i ffwrdd yn sâl yw oherwydd ei anabledd. Os gellir cyfiawnhau yn wrthrychol trin person yn anffafriol oherwydd rhywbeth sy’n codi o’i anabledd, yna ni fydd y driniaeth yn anghyfreithlon. Mae’n annhebygol o fod yn rhywbeth y gellir ei gyfiawnhau os nad yw’r cyflogwr yn gyntaf wedi gwneud unrhyw addasiadau rhesymol.
anghymesur o isel
Mae hyn yn cyfeirio at sefyllfaoedd lle mae pobl sydd â nodwedd warchodedig yn cael eu tangynrychioli o’i gymharu â’u niferoedd yn y boblogaeth neu yn y gweithle perthnasol.

amrywiaeth
Tueddir i ddefnyddio hyn i gyfeirio at grŵp o bobl gyda llawer o fathau gwahanol o nodweddion gwarchodedig, e.e. pobl o bob oed, crefydd, cefndir ethnig ac ati. 

dyletswydd i wneud
Mae’r ddyletswydd hon yn codi lle mae
addasiadau rhesymol

 (1) nodwedd ffisegol o’r gweithle neu


 (2) ddarpariaeth, maen prawf, neu arfer a gymhwysir 
gan gyflogwr 


yn rhoi gweithiwr anabl neu ymgeisydd am swydd o dan 
anfantais sylweddol o’u cymharu â phobl nad ydynt yn 
anabl. Mae hefyd yn berthnasol lle byddai gweithiwr 
neu ymgeisydd am swydd yn cael ei roi o dan anfantais 
sylweddol pe na bai cymorth ychwanegol yn cael ei 
ddarparu. Mae gan y cyflogwr ddyletswydd i gymryd 
camau rhesymol i osgoi’r anfantais honno drwy (i) 
newid darpariaethau, meini prawf neu arferion, (ii) 
newid, dileu neu ddarparu dull arall rhesymol o osgoi 
nodweddion ffisegol, a (iii) darparu cymhorthion 
ychwanegol. Mewn llawer o sefyllfaoedd, rhaid i 
gyflogwr drin y gweithiwr anabl neu ymgeisydd am 
swydd yn fwy ffafriol nag eraill fel rhan o’r addasiad 
rhesymol. Cyflwynir mwy o fanylion am y gyfraith ac 
enghreifftiau o addasiadau rhesymol yn isadran 3 y 
canllaw hwn. 

sefydliadau addysgol
Ysgolion, colegau a sefydliadau addysg uwch.

cyflogai
Yn y canllaw hwn, defnyddir y gair ‘cyflogai i gyfeirio at y diffiniad yn Neddf Hawliau Cyflogaeth 1996 yn unig, h.y. person sy’n gweithio o dan gontract cyflogaeth. Mae’r diffiniad hwn yn weddol gyfyngedig. Dim ond cyflogeion yn yr ystyr hwn sydd â rhai hawliau, e.e. i gael datganiad ysgrifenedig o fanylion cyflogaeth; i ddefnyddio’r weithdrefn ffurfiol i ofyn am weithio hyblyg; ac i hawlio diswyddiad annheg.


Mae’r Ddeddf Cydraddoldeb yn defnyddio’r gair ‘cyflogai yn fwy eang, i gynnwys person sy’n gweithio ar gontract cyflogaeth neu gontract prentisiaeth neu gontract yn bersonol i wneud gwaith; neu berson sy’n cyflawni gwaith i’r Goron neu i aelod perthnasol o staff Tŷ’r Cyffredin neu Dŷ’r Arglwyddi. I osgoi dryswch gyda’r diffiniad culach o ‘gyflogai’ sy’n berthnasol o dan y Ddeddf Hawliau Cyflogaeth, mae’r canllaw hwn yn cyfeirio at rywun yn y dosbarth ehangach hwn o weithwyr yr ymdrinnir â nhw gan gyfraith cydraddoldeb fel ‘gweithiwr’. Gweler gweithiwr.
cyflogwr
Person sy’n sicrhau bod gwaith ar gael o dan gontract cyflogaeth, contract gwasanaeth, contract prentisiaeth, y Goron neu aelod perthnasol o staff Tŷ’r Cyffredin neu Dŷ’r Arglwyddi.

darparwr gwasanaeth 
Person sy’n darparu hyfforddiant a chanllawiau 
cyflogaeth
galwedigaethol a gwasanaethau gyrfaoedd ac a allai 
gyflenwi gweithwyr i gyflogwyr.

gwasanaethau cyflogaeth
Hyfforddiant a chanllawiau galwedigaethol, canfod gwaith i bobl, cyflenwi gweithwyr i gyflogwyr.

Tribiwnlys Cyflogaeth
Gwrandawir ar achosion o wahaniaethu mewn sefyllfaoedd gwaith (yn ogystal â diswyddo annheg a’r rhan fwyaf o hawliau cyfraith cyflogaeth) gan Dribiwnlysoedd Cyflogaeth. Caiff Gwrandawiad llawn ei drin fel arfer gan banel gyda thri pherson arno – Barnwr a dau aelod heb fod o’r maes cyfreithiol.

archwiliad cyflog cyfartal
Ymarferiad i gymharu cyflog merched a dynion sy’n gwneud gwaith cyfartal mewn sefydliad, ac ymchwilio i achosion unrhyw fylchau a nodir mewn cyflog; sy’n cael ei alw hefyd yn ‘adolygiad cyflog cyfartal’. Mae’r darpariaethau yn y Ddeddf Cydraddoldeb sy’n ymwneud yn uniongyrchol â chyflog cyfartal yn cyfeirio at gydraddoldeb rhyw ond gellid cymhwyso archwiliad cyflog cyfartal at nodweddion eraill a warchodir i helpu cyflogwr i sicrhau bod eu busnes yn cydymffurfio o ran cydraddoldeb.

gwaith cyfartal
Mae gwaith merch yn gyfartal i waith dyn yn yr un gwaith (ac i’r gwrthwyneb) os yw yr un fath neu yn debyg yn fras;  os yw’n cael ei ddisgrifio fel gwaith cyfatebol i’w waith ef o dan gynllun gwerthuso swyddi neu os gallai hi ddangos bod ei gwaith hi o werth cyfartal i’w waith ef yn nhermau’r gofynion a wneir arni hi. 

cymal cydraddoldeb
Caiff cymal cydraddoldeb rhyw ei gynnwys o fewn contract cyflogaeth person fel lle ceir amod sy’n llai ffafriol na’r un a fwynheir gan rywun o’r rhyw arall sy’n gwneud gwaith cyfartal, bydd yr amod honno yn cael ei diwygio i ddarparu amodau cyfartal. 

polisi cydraddoldeb
Datganiad o ymrwymiad sefydliad i’r egwyddor o gyfle cyfartal yn y gweithle.

hyfforddiant cydraddoldeb
Hyfforddiant ynghylch cyfraith cydraddoldeb ac arferion effeithiol o ran cydraddoldeb.

TC
Talfyriad am Tribiwnlys Cyflogaeth.

eithriadau
Lle, mewn amgylchiadau a nodir, nad yw un o ddarpariaethau’r Ddeddf yn berthnasol.

gweithio hyblyg
Patrymau gwaith amgen, fel gweithio oriau gwahanol neu gartref, gan gynnwys i ymdrin ag anabledd neu ymrwymiadau gofal plant. Gweler hefyd Hawl i ofyn am weithio hyblyg
ailbennu rhywedd
Y broses o newid o un rhyw i un arall. Mae’r Ddeddf Cydraddoldeb yn gwahardd gwahaniaethu yn erbyn person sy’n bwriadu mynd drwy, neu sy’n mynd drwy neu wedi mynd drwy broses, neu ran o broses, er mwyn ailbennu ei rywedd. Gweler hefyd person trawsrywiol.

tystysgrif adnabod rhyw
Tystysgrif a gyhoeddir o dan y Ddeddf Adnabod Rhywedd i berson trawsrywiol sydd wedi, neu sydd wedi cael  
dysfforia rhyw, sydd wedi byw yn y rhyw a gafaelwyd trwy gydoly ddwy flynedd flaenorol, ac sy’n bwriadu parhau i fyw 

yn y rhyw a gafaelwyd hyd ei farwolaeth. 

cynllun cyfweliad gwarantiedig
Mae hwn yn gynllun i bobl anabl sy’n golygu y bydd ymgeisydd yn cael ei wahodd i gyfweliad os yw’n bodloni’r gofynion hanfodol a nodwyd ar gyfer y swydd.

aflonyddu
Ymddwyn tuag at rywun arall mewn modd sy’n amharu ar ei urddas, neu yn creu amgylchedd diraddiol, gwaradwyddus, gelyniaethus, brawychus neu dramgwyddus iddo.   

aflonyddwch
Ymddygiad digroeso sy’n amharu ar urddas rhywun neu yn creu amgylchedd diraddiol, gwaradwyddus, gelyniaethus, brawychus neu dramgwyddus iddo. Gweler hefyd aflonyddu rhywiol
nam
Cyfyngiad gweithredol a allai arwain at ddiffinio person fel rhywun anabl yn ôl y diffiniad o dan y Ddeddf. Gweler hefyd anabledd.

gwahaniaethu anuniongyrchol
Lle byddai cyflogwr yn cymhwyso (neu y byddai yn cymhwyso) arfer, darpariaeth neu faen prawf a allai fod yn niwtral sy’n rhoi pobl gyda nodwedd warchodedig arbennig o dan anfantais o’i gymau ag eraill nad ydynt yn rhannu’r nodwedd honno, oni bai y gall y cyflogwr gyfiawnhau cymhwyso’r arfer, darpariaeth neu faen prawf yn wrthrychol.

cyfarwyddyd i wahaniaethu
Pan mae rhywun sydd mewn sefyllfa i wneud hynny yn gofyn i rywun arall wahaniaethu yn erbyn trydydd parti. Er enghraifft, pe bai Meddyg Teulu yn gofyn i’r derbynnydd beidio â chofrestru rhywun y gallai fod angen cymorth cyfieithydd arno, bydd hyn yn gyfystyr â chyfarwyddyd i wahaniaethu.

cynllun gwerthuso swydd
Gweler astudiaeth gwerthuso swydd 

astudiaeth gwerthuso swydd
Astudiaeth yw hon a wneir i asesu gwerth cymharol gwahanol swydd o fewn sefydliad, gan ddefnyddio ffactorau fel ymdrech, sgil a llunio penderfyniadau. Gall hyn sefydlu a yw’r gwaith a wneir gan wraig a dyn yn gyfartal, i ddibenion cyflog cyfartal. Gweler hefyd gwaith cyfartal.
adolygiad barnwrol
Gweithdrefn lle mae’r Uchel Lys yn arolygu’r modd y mae grym awdurdod cyhoeddus yn cael ei ymarfer i sicrhau ei fod yn parhau o fewn ffiniau’r hyn sy’n gyfreithiol.

llai ffafriol
Gwaeth - felly mae ‘triniaeth lai ffafriol’ yn golygu’r un fath â ‘thriniaeth waeth’. 

atebolrwydd 
Cyfrifoldeb cyfreithiol. Mae cyflogwr yn gyfrifol yn gyfreithlon am wahaniaethu a gyflawnir gan weithwyr a gyflogir gennych chi neu gan eich asiantau, oni bai eich bod wedi cymryd pob cam ataliol rhesymol

gwaith tebyg
Gweler gwaith cyfartal.
priodas a phartneriaeth sifil
Diffinnir priodas fel ‘uniad rhwng dyn a dynes’. Gall cyplau o’r un rhyw gael eu perthnasau wedi’u cydnabod yn gyfreithlon fel ‘partneriaethau sifil’. Ni ddylid trin partneriaid sifil yn llai ffafriol na chyplau priod. 

mamolaeth
Gweler beichiogrwydd a mamolaeth.
absenoldeb mamolaeth
Absenoldeb y gallai dynes ei gymryd pan mae hi’n feichiog ac ar ôl geni ei phlentyn. Rhennir absenoldeb mamolaeth statudol yn absenoldeb mamolaeth gorfodol, cyffredin ac ychwanegol. Bydd faint o absenoldeb y mae gan ddynes hawl iddo, a faint ohono sy’n cael ei dalu, yn amrywio, ond mae gan bob gwraig sy’n gyflogai hawl i 52 wythnos.

monitro
Monitro am ddata cydraddoldeb i wirio a yw pobl gyda nodweddion gwarchodedig yn cymryd rhan ac yn cael eu trin yn gyfartal. Er enghraifft, monitro sut mae merched, neu bobl anabl yn cael eu cynrychioli yn y gweithlu neu ar lefelau uwch o fewn sefydliadau.

ffurflen fonitro
Ffurflen y mae sefydliadau yn ei defnyddio i gasglu data monitro cydraddoldeb – er enghraifft oddi wrth ymgeiswyr am swydd neu ddefnyddwyr gwasanaethau. Mae’n cofnodi gwybodaeth am ryw, oed, anabledd, hil, crefydd neu duedd rywiol person. Fe’i cedwir ar wahân oddi wrth unrhyw wybodaeth sy’n ei gwneud yn bosibl i adnabod y person.

mwy ffafriol
Trin rhywun yn well na rhywun arall. Mae hyn yn anghyfreithlon o dan y Ddeddf os yw oherwydd nodwedd warchodedig ac eithrio mewn amgylchiadau cyfyngedig iawn. Mae’r ddeddf yn ei gwneud yn ofynnol i gyflogwr wneud addasiadau rhesymol i berson anabl i ddileu unrhyw anfantais a achosir gan ei anabledd, ac mae hyn yn aml yn ei gwneud yn ofynnol iddynt eu trin yn fwy ffafriol. Gall cyflogwr hefyd ddewis trin gweithiwr anabl yn fwy ffafriol mewn ffyrdd eraill, e.e. drwy eu rhoi ar restr fer yn awtomatig am swydd, hyd yn oed os nad ydynt o dan anfantais arbennig ar yr achlysur perthnasol. Gall y ddeddf ei gwneud yn ofynnol i weithwyr beichiog hefyd gael eu trin yn fwy ffafriol mewn rhai amgylchiadau.

diogelwch cenedlaethol
Diogelwch y genedl a’i gwarchodaeth rhag bygythiadau allanol a mewnol, yn arbennig rhag gweithgareddau fel terfysgaeth a bygythiadau gan genhedloedd eraill.

oed ymddeol arferol
Dyma’r oed ymddeol y byddai disgwyl i weithwyr mewn swydd a gweithle arbennig ymddeol fel arfer. Gall oed ymddeol arferol fod yn wahanol i’r oed ymddeol cytundebol. Os yw o dan 65, rhaid ei gyfiawnhau yn wrthrychol.

cyfiawnhad gwrthrychol
Gweler cyfiawnhawyd yn wrthrychol.
cyfiawnhawyd yn wrthrychol
Mae’r ymadrodd hwn yn ffordd law-fer o gyfeirio at y prawf cyfreithiol o gyfiawnhad gwrthrychol, h.y. fod yn rhaid i driniaeth y cyflogwr o’r gweithiwr fod yn ddull cymesur o gyflawni nod cyfreithiol. Mae’r Ddeddf yn defnyddio’r prawf hwn mewn nifer o sefyllfaoedd. Er enghraifft, unwaith y mae gweithiwr wedi profi bod y cyflogwr wedi’i drin yn anffafriol oherwydd rhywbeth sy’n codi o’i anabledd, neu fod y cyflogwr wedi gwahaniaethu yn anuniongyrchol yn ei erbyn neu fod y cyflogwr wedi gwahaniaethu yn uniongyrchol yn ei erbyn oherwydd oedran, gallai’r cyflogwr amddiffyn yr hawl drwy brofi bod ei driniaeth (i) er mwyn cyflawni nod cyfreithlon, a (ii) yn gymesur, h.y. yn briodol ac yn angenrheidiol. Os oes ffordd llai gwahaniaethol o gyflawni’r un nod, dylid ei mabwysiadu. Gweler hefyd cymesur. 
iechyd galwedigaethol
Nid oes gan iechyd galwedigaethol unrhyw ystyr cyfreithlon yng nghyd-destun y Ddeddf Cydraddoldeb, ond gellir ei ddefnyddio i gyfeirio at y gwaith parhaus o gynnal a hyrwyddo lles ffisegol, meddyliol a chymdeithasol i bob gweithiwr. Defnyddir yr ymadrodd yn aml fel ffordd law-fer o gyfeirio at wasanaethau iechyd galwedigaethol a ddarperir gan y cyflogwr.

ymarferydd iechyd
Swyddog iechyd proffesiynol sy’n darparu 
 galwedigaethol
gwasanaethau iechyd galwedigaethol. 


gwasanaeth iechyd
Mae hyn fel arfer yn cyfeirio at feddygon neu nyrsys a
 galwedigaethol 
gyflogir yn fewnol gan gyflogwr neu drwy ddarparwr 
allanol y gallai’r cyflogwr ofyn iddynt weld gweithwyr a 
rhoi cyngor meddygol am eu hiechyd pan mae 
problemau’n codi yn y gweithle.

pensiwn galwedigaethol
Pensiwn y gall gweithiwr ei dderbyn ar ôl ymddeol fel budd cytundebol.

gofyniad galwedigaethol
Gall cyflogwr wahaniaethu yn erbyn gweithiwr mewn amgylchiadau cyfyngedig iawn lle mae’n ‘ofyniad galwedigaethol’ bod â nodwedd warchodedig arbennig a bod cymhwyso’r gofyniad yn un y gellir ei gyfiawnhau yn wrthrychol. Mae dau eithriad arbennig ynghylch gofyniad galwedigaethol lle mae cyflogaeth i bwrpas crefydd gyfundrefnol neu mae gan y cyflogwr ethos yn seiliedig ar grefydd neu gred, ond mae angen cyflawni gofynion penodol iawn. 

deiliaid swyddi
Ceir swyddi personol a chyhoeddus. Swydd bersonol yw swydd daledig y penodir person yn bersonol iddi o dan gyfarwyddyd rhywun arall. Penodir person i swydd gyhoeddus gan aelod o’r llywodraeth, neu argymhellir y penodiad ganddyn nhw, neu gellir gwneud y penodiad ar argymhelliad neu gyda chymeradwyaeth Tŷ’r Cyffredin a Thŷ’r Arglwyddi, Senedd yr Alban neu Gynulliad Cenedlaethol Cymru.

palandeipydd
Gelwir hwn hefyd yn ‘Ohebydd Lleferydd i Destun’ Mae palandeipydd yn atgynhyrchu lleferydd i fformat testun ar sgrin gyfrifiadurol ar gyflymder siarad i bobl fyddar neu drwm eu clyw ei ddarllen.

anabledd yn y gorffennol
Person sydd wedi bod ag anabledd fel y diffinnir hynny gan y Ddeddf Cydraddoldeb.

canfyddiad
Mae hyn yn cyfeirio at gred bod gan rywun nodwedd warchodedig, p’un ai a oes ganddynt un ai peidio. Mae gwahaniaethu ar sail nodwedd warchodedig dybiedig yn anghyfreithlon. Ni chyfeirir yn benodol at y syniad o wahaniaethu ar sail canfyddiad yn y Ddeddf Cydraddoldeb, ond mae’n cael ei gynnwys oherwydd y modd y mae’r diffiniad o wahaniaethu uniongyrchol wedi’i eirio.

rhwystrau ffisegol
Nodwedd ffisegol adeilad neu eiddo sy’n rhoi pobl anabl o dan anfantais sylweddol o’i gymhau â phobl nad ydynt yn anabl wrth gyrchu at nwyddau, cyfleusterau a gwasanaethau neu waith. Gweler hefyd nodweddion ffisegol.
nodweddion ffisegol
Unrhyw beth sy’n ffurfio rhan o ddyluniad neu adeiladwaith lle gwaith, gan gynnwys unrhyw ddarnau gosod, fel drysau, grisiau ac ati.  Nid yw nodweddion ffisegol yn cynnwys dodrefn, eitemau dodrefnu, deunyddiau, offer neu eiddo arall o fewn neu ar yr eiddo.

gweithredu cadarnhaol
Os yw cyflogwr yn meddwl yn rhesymol bod pobl sy’n rhannu nodwedd warchodedig arbennig yn dioddef anfantais sy’n gysylltiedig â’r nodwedd honno neu fod ganddynt anghenion gwahanol, neu os yw eu cyfranogiad mewn gwaith neu weithgaredd arall yn anghymesur o isel, gall cyflogwr gymryd unrhyw gamau (a fyddai fel arall yn wahaniaethu yn erbyn pobl eraill) sy’n ddull cymesur o alluogi neu o annog y bobl hynny i oresgyn eu hanfantais neu sicrhau ei fod cyn lleied â phosibl neu o gymryd rhan mewn gwaith neu weithgareddau eraill neu o fodloni eu hanghenion. Er enghraifft, gallai cyflogwr ddarparu cyrsiau hyfforddi yn arbennig i weithwyr gyda nodwedd warchodedig arbennig. Ni chaniateir i gyflogwr roi ffafriaeth i weithiwr wrth recriwtio neu ddyrchafu oherwydd bod ganddo nodwedd warchodedig.

gwahaniaethu cadarnhaol
Trin rhywun gyda nodwedd warchodedig yn fwy ffafriol i wrthweithio effeithiau gwahaniaethu yn y gorffennol. Yn gyffredinol nid yw hyn yn gyfreithiol, er y caniateir trin gweithwyr yn fwy ffafriol oherwydd eu hanabledd os yw’r cyflogwr yn dymuno hynny. Ymhellach, gallai’r ddyletswydd i wneud addasiadau rhesymol ei gwneud yn ofynnol i gyflogwr drin gweithiwr yn fwy ffafriol os oes angen hynny i osgoi anfantais.

ymholiadau cyn cyflogi am
ni ddylai cyflogwr ofyn am anableddau nac am iechyd
 anabledd ac iechyd 
ymgeisydd am swydd cyn iddynt gael cynnig y swydd.
Yn gyffredinol,
Os yw’r cyflogwr yn gofyn cwestiynau o’r fath ac yna yn 
methu â chynnig y swydd i’r ymgeisydd, bydd y ffaith 
fod y cyflogwr wedi gwneud ymholiadau o’r fath yn 
symud baich y prawf os yw’r ymgeisydd yn dod â hawl 
am wahaniaethu ar sail anabledd. Gallai’r Comisiwn 
Cydraddoldeb a Hawliau Dynol hefyd gymryd camau 
cyfreithiol yn erbyn y cyflogwr os gwneir ymholiadau o’r 
fath yn anghywir. Cyflwynir mwy o fanylion yn y canllaw, 
‘Yr hyn mae cyfraith cydraddoldeb yn ei olygu i chi fel 
cyflogwr: pan ydych yn recriwtio rhywun i weithio i chi’.

ymholiadau am anabledd cyn 
Gweler ymholiadau am iechyd cyn cyflogi
cyflogi

beichiogrwydd a mamolaeth
Beichiogrwydd yw’r cyflwr o fod yn feichiog neu yn disgwyl babi. Mae mamolaeth yn cyfeirio at y cyfnod ar ôl y geni, ac mae’n gysylltiedig ag absenoldeb mamolaeth yn y cyd-destun cyflogaeth lle mae gwarchodaethau arbennig yn berthnasol.

pennaeth 
Yng nghyd-destun gweithiwr contract, mae hwn yn rhywun sy’n sicrhau bod gwaith ar gael i weithiwr a gyflogir gan rywun arall ac a gyflenwir gan y cyflogwr hwnnw o dan gontract rhwng y cyflogwr a’r pennaeth. Gweler gweithiwr contract
caffaeliad
Y gair a ddefnyddir mewn perthynas â’r ystod o nwyddau a gwasanaethau y mae corff neu awdurdod cyhoeddus yn eu comisiynu a’u dosbarthu. Mae’n cynnwys dod o hyd i a phenodi darparwr gwasanaethau a rheoli’r nwyddau a’r gwasanaethau a ddarperir yn dilyn hynny.

cymesur
Mae hyn yn cyfeirio at fesurau neu gamau sy’n briodol ac yn angenrheidiol. Bydd a yw rhywbeth yn gymesur o dan yr amgylchiadau yn gwestiwn o ffaith a bydd yn cynnwys pwyso effaith wahaniaethol y weithred yn erbyn y rhesymau amdani, a gofyn a oes unrhyw ffordd arall o gyflawni’r nod.

nodweddion gwarchodedig
Dyma’r rhesymau pam fod gwahaniaethu yn anghyfreithlon. Y nodweddion yw: oedran, anabledd, ailbennu rhywedd, priodas a phartneriaeth sifil, beichiogrwydd a mamolaeth, hil, crefydd neu gred, rhyw a chyfeiriadedd rhywiol.

cyfnod gwarchodedig
Mae hyn yn cyfeirio at yr amser mewn cyd-destun gwaith pan mae’r gwaharddiad penodol yn erbyn trinaieth anffafriol ar famau sy’n disgwyl a mamau newydd yn berthnasol. Mae’r cyfnod yn dechrau ar ddechrau beichiogrwydd gwraig ac yn parhau tan ddiwedd ei habsenoldeb mamolaeth.

darpariaeth, maen prawf
Mae nodi darpariaeth, maen prawf neu arfer yn
 neu ymarfer
allweddol i sefydlu gwahaniaethu anuniongyrchol. 
Gall gynnwys, er enghraifft, unrhyw bolisïau ffurfiol neu 
anffurfiol, penderfyniadau, rheolau, arferion, trefniadau, 
meini prawf, amodau, rhagofynion neu gymwysterau.

awdurdod cyhoeddus
I ddibenion y Canllaw hwn mae ‘awdurdod cyhoeddus’ yn golygu: adrannau’r llywodraeth, awdurdodau lleol, llysoedd a thribiwnlysoedd, awdurdodau iechyd ac ysbytai, ysgolion, carchardai a’r heddlu. 

Nodwch mai dim ond yr awdurdodau cyhoeddus hynny a 

restrir yn Atodlen19 i Ddeddf Cydraddoldeb 2010 sy’n ddarostyngedig iddyletswydd cydraddoldeb y sector cyhoeddus. 

cyrff cyhoeddus
At ddibenion y Canllaw hwn mae ‘cyrff cyhoeddus’ yn cynnwys awdurdodau cyhoeddus (fel yr uchod) yn ogystal â sefydliadau sydd â rôl ym mhrosesau llywodraethau cenedlaethol ond nad ydynt yn adran o’r llywodraeth nac yn rhan o un. Maent yn gweithredu i raddau mwy neu lai hyd braich oddi wrth Weinidogion – corff o fewn adran o’r llywodraeth neu arolygiaeth. Nid yw hon yn rhestr gyflawn.

swyddogaethau cyhoeddus
‘swyddogaeth gyhoeddus’ at ddibenion y Canllaw hwn yw unrhyw weithred neu weithgareddau o natur gyhoeddus a gyflawnir gan awdurdod cyhoeddus neu gorff cyhoeddus neu gan y sectorau preifat neu wirfoddol nas ymdrinnir â nhw yn barod gan adrannau eraill y Ddeddf sy’n ymdrin â gwasanaethau, tai, addysg a chyflogaeth. Yn benodol, mewn perthynas â’r sectorau preifat a gwirfoddol, mae’n unrhyw weithred neu weithgareddau a gyflawnir ar ran y wladwriaeth. 


Mae enghreifftiau o swyddogaethau cyhoeddus yn cynnwys: penderfynu ar fframweithiau ar gyfer hawl i fudd-daliadau neu wasanaethau; gorfodi’r ddeddf; derbyn rhywun i’r carchar neu gyfleuster i gadw mewnfudwyr; rheoli cynllunio; trwyddedu; rheolaethau parcio; safonau masnach; iechyd yr amgylchedd; swyddogaethau rheoleiddiol; ymchwilio i gwynion; amddiffyn plant. Nid yw hon yn rhestr gyflawn.

Unrhyw weithred neu weithgaredd a gyflawnir gan awdurdod cyhoeddus mewn perthynas â chyflenwi gwasanaeth cyhoeddus neu gyflawni dyletswyddau o natur gyhoeddus e.e. darparu plismona a gwasanaethau carchar, gan gynnwys llunio polisi’r llywodraeth neu wasanaethau cynllunio awdurdodau lleol. 

dyletswydd cydraddoldeb y
Y ddyletswydd ar awdurdod cyhoeddus wrth gyflawni ei 
sector cyhoeddus
swyddogaethau i roi ystyriaeth ddyledus i’r angen i 
ddileu gwahaniaethu anghyfreithlon ac aflonyddwch, 
meithrin perthnasau da a hybu cyfle cyfartal.
cyrff cymwysterau
Awdurdod neu gorff a allai gyflwyno cymwysterau.

holiadur 
Gweler gweithdrefn cwestiynau.
gweithdrefn cwestiynau
Gweithdrefn yn ymwneud â deddf gwahaniaethu lle’r anfonir cwestiynau at yr ymatebydd cyn gweithredu, h.y. y person neu’r sefydliad y gellir gwneud hawl am wahaniaethu yn ei erbyn. Rhoddir y cwestiynau fel arfer ar ffurf ysgrifenedig safonol a elwir yn aml yn ‘holiadur’.

hil
Mae’n cyfeirio at nodwedd warchodedig hil. Mae’n cyfeirio at grŵp o bobl a ddiffinnir yn ôl eu lliw, cenedligrwydd (gan gynnwys dinasyddiaeth) tarddiadau ethnig neu genedlaethol.

a ddisgrifir fel cyfwerth
Cysyniad yn ymwneud â chyflog cyfartal – gweler gwaith cyfartal.
addasiad rhesymol
Gweler y ddyletswydd i wneud addasiadau rhesymol
rheoliadau
Deddfwriaeth eilaidd a lunnir o dan Ddeddf Seneddol (neu ddeddfwriaeth Ewropeaidd) sy’n cyflwyno materion atodol sy’n cynorthwyo i weithredu’r Ddeddf.

crefydd neu gred
Ystyr crefydd yw’r ystyr a roddir iddi fel arfer ond mae cred yn cynnwys credoau crefyddol ac athronyddol gan gynnwys diffyg cred (e.e. anffyddiaeth). Yn gyffredinol, dylai cred effeithio ar eich dewisiadau mewn bywyd neu ar y modd yr ydych yn byw iddo gael ei gynnwys yn y diffiniad.

sefydliadau crefydd neu gred
Sefydliad a sylfaenwyd ar ethos yn seiliedig ar grefydd neu gred. Mae ysgolion ffydd yn un enghraifft o 
sefydliad crefydd neu gred. Gweler hefyd crefydd 
neu gred.
sefydliad crefyddol
Gweler sefydliadau crefydd neu gred.

oed ymddeol
Yr oed y mae gweithiwr yn ymddeol neu y disgwylir iddo ymddeol. Gallai hyn fod yr oed ymddeol diofyn sef 65 (hyd nes y caiff ei ddiddymu ar 1 Hydref 2011), neu oed a osodir yng nghontract gwaith y gweithiwr neu’r oed ymddeol arferol yn y gwaith hwnnw. Gallai’r cyflogwr hefyd osod oed ymddeol ar weithwyr nad ydynt yn gyflogeion, ond rhaid i hyn gael ei gyfiawnhau yn wrthrychol hyd yn oed os yw yn 65 oed neu drosodd.

hawl i ofyn am weithio hyblyg
Mae gan weithwyr sydd gydag o leiaf 26 wythnos o 
wasanaeth yr hawl i ofyn am weithio hyblyg o dan 
weithdrefn ffurfiol er mwyn gofalu am blant neu rai 
perthnasau sy’n oedolion. Y cyfan yw hyn yw hawl i 
fynd drwy weithdrefn ffurfiol i gael y cais wedi’i ystyried 
mewn cyfarfod ac i dderbyn rhesymau ysgrifenedig am 
unrhyw wrthodiad. Mae’r hawl gwirioneddol i gael 
caniatâd i weithio’n hyblyg am resymau gofal yn fwy 
cyffredin ar gyfer gweithwyr ac ymdrinnir ag ef gan 
gyfraith gwahaniaethu ar sail rhyw o dan y Ddeddf 
Cydraddoldeb.

yr un gyflogaeth
Cysyniad yn ymwneud â chyflog cyfartal (gweler gwaith cyfartal). Yn gyffredinol, gallai merched a dynion gymharu eu cyflog ac amodau eraill gyda’r rhai hynny a ddefnyddir gan yr un cyflogwr neu gyflogwr cysylltiedig. 

cwyn am wasanaeth
Lle digwyddodd y gwahaniaethu pan oedd y gweithiwr yn gwasanaethu fel aelod o’r lluoedd arfog, ni all tribiwnlys cyflogaeth benderfynu ar yr hawl oni bai bod y gweithiwr wedi gwneud cwyn am wasanaeth am y mater na chafodd ei dynnu’n ôl. 

darparwr gwasanaeth
Rhywun (gan gynnwys sefydliad) sy’n darparu gwasanaethau, nwyddau neu gyfleusterau i’r cyhoedd neu adran o’r cyhoedd. 

rhyw
Mae hon yn nodwedd warchodedig. Mae’n cyfeirio at p’un ai yw person yn ddyn neu yn ferch (o unrhyw oed).

aflonyddu rhywiol
Unrhyw ymddygiad o natur rywiol nad yw’r sawl sy’n ei dderbyn yn ei groesawu, gan gynnwys ymddygiad llafar, heb fod yn llafar a chorfforol, ac ymddygiad sy’n amharu ar urddas y dioddefwr ac sy’n creu amgylchedd brawychus, gelyniaethus, diraddiol neu dramgwyddus iddynt.

tuedd rywiol
P’un a yw atyniad rhywiol person tuag at ei ryw ei hun, y rhyw arall neu at y ddeuryw.

cyfleusterau un rhyw
Cyfleusterau sydd ar gael i ddynion neu i ferched yn unig, y gall eu darparu fod yn gyfreithiol o dan y Ddeddf Cydraddoldeb.

rhanddeiliaid
Pobl sydd â diddordeb mewn pwnc neu fater sy’n debygol o gael ei effeithio gan unrhyw benderfyniad sy’n ymwneud ag ef a/neu sydd â chyfrifoldebau yn ymwneud ag ef.

sylweddol 
Mae’r gair hwn yn tueddu i ymddangos mewn cysylltiad â’r diffiniad o anabledd a’r ddyletswydd i wneud addasiadau rhesymol ar gyfer gweithwyr anabl. Y cyfan a ddywed y Ddeddf Cydraddoldeb yw bod ‘sylweddol’ yn golygu mwy na mân neu ddibwys. Golyga hyn nad oes angen i weithwyr anabl gael eu rhoi o dan anfantais enfawr cyn bod dyletswyddau cydraddoldeb cyflogwr yn cael eu sbarduno.

telerau cyflogaeth
Darpariaethau contract cyflogaeth person, p’un a ddarperir ar eu cyfer yn benodol yn y contract ei hun neu eu bod yn cael eu hymgorffori drwy statud, arfer a defod neu ddeddf gyffredin ac ati.

ffôn testun
Math o deleffon i bobl fyddar neu drwm eu clyw a atodir wrth fysellfwrdd a sgrin y dangosir y negeseuon a anfonir ac a dderbynnir arno.

aflonyddu trydydd parti
Dyma lle yr aflonyddir ar weithwyr gan aelodau’r cyhoedd (fel cwsmeriaid) neu gan bobl eraill nad yw’r cyflogwr yn eu cyflogi (fel cyflenwyr). Os yw cyflogwr yn ymwybodol fod un o’i weithwyr wedi dioddef aflonyddu gan drydydd parti ar o leiaf ddau achlysur, bydd y cyflogwr yn gyfrifol yn gyfreithiol am unrhyw aflonyddwch pellach gan drydydd parti oni bai bod y cyflogwr yn cymryd pob cam rhesymol i’w atal.

undebau llafur
Mae’r rhain yn fudiadau a ffurfir i gynrychioli hawliau a buddiannau gweithwyr i’w cyflogwyr, er enghraifft er mwyn gwella amodau gwaith, cyflogau neu fuddion. Maent hefyd yn eiriol yn ehangach ar ran buddiannau eu haelodau ac yn gwneud argymhellion i’r llywodraeth, cyrff diwydiant a llunwyr polisi eraill. 

person trawsrywiol
Mae hyn yn cyfeirio at berson sydd â’r nodwedd warchodedig o ailbennu rhywedd. Gall y person fod yn wraig sydd wedi trawsnewid neu sydd yn trawsnewid i fod yn ddyn, neu yn ddyn sydd wedi trawsnewid neu sydd yn trawsnewid i fod yn wraig. Nid yw’r ddeddf yn ei gwneud yn ofynnol i berson gael triniaeth feddygol i gael ei gydnabod fel person trawsrywiol. Cyn gynted ag y mae person trawsrywiol wedi cael tystysgrif cydnabyddiaeth rhyw, mae’n debyg y dylid ei drin yn gyfan gwbl fel y rhyw y mae’r person hwnnw wedi ei chaffael.

tribiwnlys 
Gweler Tribiwnlys Cyflogaeth
symbol y tic dwbl
Arwydd a ddyfernir gan y Ganolfan Byd Gwaith i gyflogwyr sy’n gadarnhaol ynghylch cyflogi pobl anabl ac sydd wedi ymrwymo i gyflogi, cadw a datblygu staff anabl.

Gwasanaeth Cyfnewid
Mae Text Relay yn wasanaeth ffôn cenedlaethol i bobl
Testun y DU
fyddar, pobl a fyddarwyd, pobl trwm eu clyw, pobl ddall 
a byddar a rhai gyda nam ar eu lleferydd. Mae’n gadael 
iddynt ddefnyddio ffôn testun i gyrchu at unrhyw 
wasanaethau sydd ar gael ar systemau ffôn safonol.

anffafriol
Defnyddir yr ymadrodd (yn lle llai ffafriol) lle nad oes angen cymharydd i ddangos bod rhywun wedi dioddef colled neu anfantais o ganlyniad i nodwedd warchodedig – er enghraifft mewn perthynas â gwahaniaethu ar sail beichiogrwydd a mamolaeth, neu wahaniaethu yn deillio o anabledd.

atebolrwydd dirprwyol
Defnyddir yr ymadrodd hwn weithiau i ddisgrifio’r ffaith bod cyflogwr yn gyfrifol yn gyfreithiol am wahaniaethu a gyflawnir gan ei weithwyr. Gweler hefyd atebolrwydd.

erledigaeth
Darostwng person i niwed oherwydd eu bod wedi cyflawni gweithred warchodedig neu y credir eu bod wedi cyflawni gweithred warchodedig h.y. dod ag achos o dan y Ddeddf Cydraddoldeb; rhoi tystiolaeth neu wybodaeth mewn cysylltiad ag achos o dan y Ddeddf; gwneud unrhyw beth arall i bwrpas neu mewn cysylltiad â’r Ddeddf; gwneud honiad bod person wedi mynd yn groes i’r Ddeddf; neu wneud datgeliad perthnasol am dâl. 

erlid
Y weithred o erledigaeth.
gwasanaeth galwedigaethol
Ystod o wasanaethau i alluogi pobl i gadw ac ennill gwaith taledig ac addysg prif ffrwd.
hyfforddiant galwedigaethol
Hyfforddiant i wneud swydd neu dasg arbennig.
gwaith o werth cyfartal
Gweler gwaith cyfartal.
WORKSTEP
Mae rhaglen gyflogaeth WORKSTEP yn rhoi cymorth i bobl anabl sy’n wynebu rhwystrau cymhleth i gael  swydd a’i chadw. Mae hefyd yn cynnig cymorth ymarferol i gyflogwyr.

gweithiwr
Yn y canllaw hwn, defnyddir ‘gweithiwr’ i gyfeirio at unrhyw berson sy’n gweithio i gyflogwr, p’run ai a yw yn cael ei gyflogi ar gontract cyflogaeth (h.y. ‘cyflogai’) neu ar gontract yn bersonol i wneud gwaith, neu yn fwy cyffredinol fel gweithiwr contract. Mewn cyfraith cyflogaeth, mae gan y gair ‘gweithiwr’ ystyr tebyg i’r bobl hynny yr ymdrinnir â nhw gan y Ddeddf Cydraddoldeb. Ond nid yw’n union yr un fath â hynny ac mae ganddo ei ddiffiniad ei hun.  Defnyddir y gair, er enghraifft, i gyfeirio at bobl yr ymdrinnir â nhw gan y Rheoliadau Amser Gwaith a’r gyfraith ynghylch yr isafswm cyflog. 

Cysylltwch â ni

Mae’r Comisiwn Cydraddoldeb a Hawliau Dynol yn anelu at leihau anghydraddoldeb, dileu gwahaniaethu, cryfhau cysylltiadau da rhwng pobl a hyrwyddo ac amddiffyn hawliau dynol. 

Gallwch ddarganfod mwy neu gysylltu â ni drwy ein gwefan yn www.equalityhumanrights.com neu drwy gysylltu ag un o’n llinellau cymorth isod. Os oes arnoch angen y canllaw hwn mewn fformat a/neu iaith arall cysylltwch â’r llinell gymorth berthnasol i drafod eich anghenion.


Llinell gymorth y Comisiwn Cydraddoldeb a Hawliau dynol – Lloegr  

Ffôn: 08456 046 610
Ffôn testun: 08456 046 620
Ffacs: 08456 046 630
8am–6pm, dydd Llun i ddydd Gwener


Llinell gymorth y Comisiwn Cydraddoldeb a Hawliau dynol – Yr Alban  

Ffôn: 08456 045 510
Ffôn testun: 08456 045 520
Ffacs: 08456 045 630
8am–6pm, dydd Llun i ddydd Gwener


Llinell gymorth y Comisiwn Cydraddoldeb a Hawliau dynol – Cymru  

Ffôn: 08456 048 810
Ffôn testun: 08456 048 820
Ffacs: 08456 048 830
8am–6pm, dydd Llun i ddydd Gwener

www.equalityhumanrights.com
© Comisiwn Cydraddoldeb a Hawliau Dynol  

Cyhoeddwyd Gorffennaf2011 


